Saopštenje vlade o Evropskoj uniji i G20. Merkelova hoće da pošalje signal odlučnosti\nSaopštenje vlade o Evropskoj uniji i G20\nMerkelova hoće da pošalje signal odlučnosti\n„Samo ujedinjeni ćemo uspeti da nađemo prave odgovore na centralna pitanja našeg vremena“, izjavila je Savezna kancelarka Merkel u saopštenju vlade pred Nemačkim Bundestagom. To važi i za Evropsku uniju i za zemlje G20, kaže kancelarka Merkel dalje.\nVeliki izazovi se ne zaustavljaju na nacionalnim granicama. Samo zajedno možemo da nađemo prave odgovore na centralna pitanja, izjavila je kancelarka Savezne Republike Nemačke Angela Merkel u vladinom saopštenju pred Nemačkim Bundestagom. Šefovi država i vlada Evropske unije su na Evropskom savetu prošle nedelje poslali jak signal u tom pravcu, kaže Merkelova. Ona to očekuje i od predstojećeg samita G20 koji će se održati 7. i 8. jula u Hamburgu.\nEU šalje signal odlučnosti i optimizma\nNa prošlom Evropskom savetu koji je održan 22. i 23. juna poslat je signal odlučnosti i optimizma, kaže kancelarka. „Evropa opet sa više optimizma gleda u budućnost“. I to u najvećoj meri zahvaljujući naročito dobroj saradnji Nemačke i Francuske.\nEvropski Savet je pre svega raspravljao o ulozi Evrope u budućnosti, kaže Merkelova dalje. Klima, teror i migracije se ne zaustavljaju na granicama, naglasila je kancelarka. „Ko veruje da može da reši globalne probleme izolacionizmom i protekcionizmom, grdno se vara“.\nEvropa je dokazala da zajedničkim naporima može naći ubedljiva rešenja, kaže kancelarka. Evropska privreda se oporavlja: Svih 28 članica ove godine mogu da računaju sa pozitivnim rastom. U zemljama Evropske unije nezaposlenost osam godina nije bila na tako niskom nivou kao sada. Osim toga, podaci Evropske komisije govore o otvaranju 10 miliona novih radnih mesta od 2013. godine do danas.. „Još pre samo nekoliko godina skoro niko nije verovao da je Evropa sposobna za to“, naglasila je kancelarka.\nZemlje G20 važnije nego ikada\nŠefovi država i vlada zemalja G20 sastaće se 7. i 8. jula u Hamburgu. Cilj Savezne kancelarke je da samit G20 pošalje signal odlučnosti. Trebalo bi da 20 vodećih industrijskih zemalja i zemalja u razvoju pokažu da su shvatile svoju ogromnu odgovornost za svet i da je prihvataju.\n„Svet je u nemiru, njegovo jedinstvo je narušeno“, upozorila je kancelarka. Iz tog razloga će se zemlje G20 u Hamburgu baviti temama kao što su terorizam, klimatske promene i protekcionizam. „Nijedan od nabrojanih izazova se danas ne zaustavlja na nekakvim državnim granicama“, upozorila je Merkelova.\nIz tog razloga, kancelarka očekuje od samita zemalja G20 u Hamburgu jasan „signal odlučnosti“. Šefovi država i vlada treba da pokažu „da su shvatili svoju ogromnu odgovornost za svet i da će je prihvatiti“. Prave odgovore na centralna pitanja našeg doba možemo naći samo zajedno. „Potrebna nam je saradnja zemalja G20 više nego ikada“, naglasila je Merkelova.\nG20 – 20 vodećih industrijskih zemalja i zemalja u razvoju - predstavlja dve trećine svetskog stanovništva, četiri petine svetskog bruto domaćeg proizvoda i tri četvrtine svetske trgovine.\nNe trgujemo sa zaštitom klime\n„Od kada su SAD donele odluku da napuste Pariski sporazum, mi smo još odlučniji da ga uspešno realizujemo“, objasnila je Merkelova. Nemačka isto tako mora da uradi svoj domaći zadatak na temu zaštite klime, ima još dosta posla, nastavlja ona. „Mi hoćemo i moramo da prevaziđemo ove egzistencijalne izazove i ne možemo, a i nećemo da čekamo dok se i poslednji čovek na svetu ne uveri u istinitost naučnih saznanja o klimatskim promenama. Drugim rečima: Klimatski sporazum je ireverzibilan, nećemo pregovarati o tome“, naglasila je kancelarka\nČetvrtak, 29. juna 2017. godine


Vila Galaxias Paralia je idealno locirana, nalazi se u centru mesta, u glavnoj ulici, na samoj plaži. Neke smeštajne jedinice imaju direktan ili bočni pogled na more a neke pogled na ulicu.\nVila Galaxias je idealno locirana, nalazi se u centru mesta, u glavnoj ulici, na samoj plaži.\nVila Galaxias - opis: U našoj ponudi su dvokrevetna i trokrevetna studija, svaki ima opremljenu kuhinju, kupatilo/wc, terasu, TV, WiFi internet i klima uređaj (uz doplatu na licu mesta, od 5€ dnevno). Neke smeštajne jedinice imaju direktan ili bočni pogled na more a neke pogled na ulicu.\nVaš utisak za: VILA GALAXIAS - Paralia / Olimpska regija


Kandidat Socijaldemokrata za kancelara Nemačke zalaže se za vojsku EU – NovostiDana.rs\nKandidat Socijaldemokrata za kancelara Nemačke zalaže se za vojsku EU\nKandidat Socijaldemokratske stranke Nemačke za naslednika kancelarke Angele Merkel podržava ideju vojske Evropske unije, ali kaže da ona verovatno neće biti formirana u bliskoj budućnosti.\nOlaf Šolc rekao je za list Frankfurter algemajne cajtung da bi vojska EU trebalo da bude podvrgnuta istoj parlamentarnoj kontroli kao i nemačka vojska, koja se može rasporediti samo uz odobrenje nacionalnih parlamenata.\nŠolc je u intervjuju objavljenom danas, rekao da bi dogovor o vojnim misijama trebalo da bude „postignut u evropskim telima uključujući i Evropski parlament“.\nO ideji za formiranje evropske vojske raspravlja se već godinama, pri čemu su neke od 27 država članica bloka bile za, a pojedine protiv.\nŠolc je rekao da njeno uspostavljanje „ipak nije kratkoročna tema“.\nNedavna istraživanja javnog mnjenja za parlamentarne izbore koji će biti održani 26. septembra pokazala su da se Socijaldemokratska stranka nalazi na trećem mestu po podršci birača, iza Hrišćansko-demokratske unije Angele Merkel i stranke Zelenih.\nMerkel je rekla da se neće kandidovati za peti mandat.


OTPUŠTENI SINDIKALISTA “GORICE” KOJI JE UKAZIVAO NA ZLOUPOTREBE MENADŽMENTA I PROZIVAO GRADONAČELNIKA NIŠA NIJE DOBIO STATUS UZBUNJIVAČA\nU odluci Višeg suda navodi se da se tužba Radeta Rašovića odbacuje kao “nedozvoljena” u delu kojim on traži zaštitu kao uzbunjivač\nRašović je izneo optužbe na račun menadžmenta pogrebnog preduzeća “Gorica” zbog navodnog sahranjivanja socijalnih slučajeva u sanducima od daska, neuplaćivanja dela novca od sahrana na račun preduzeća, raspadanje leševa u KC-u Niš zbog neispravnih hladnjača “Gorice” i druge zloupotrebe\nUveren sam da su političari uticali na ovu odluku, kaže Rašović i najavljuje i postupak pred Evropskim sudom za ljudska prava u Strazburu\nOn kaže da je na sednici Skupštine grada izneto da je gradonačelnik Darko Bulatović pokušao da zataška zloupotrebe u “Gorici” i da je “policija, posle više meseci, pronašla dopunu izveštaja o tom zlouprebama u njegovom kabinetu, ispod televizora”\nSudija Višeg suda Dragan Krstić je nedelju dana nakon izricaja ove presude unapređen u sudiju Apoelacionog suda\nMenadžment ovog gradskog javnog komunalnog preduzeća negirao je uglavnom sve optužbe, a Bulatović na prozivke nije odgovarao.\nViši sud u Nišu nije omogućio status uzbunjivača Radetu Rašoviću, nekadašnjem sindikalnom lideru i članu gradske Radne grupe za kontrolu poslovanja niškog pogrebnog preduzeća “Gorica”, koji je dobio otkaz nakon što je ukazivao na sahranjivanje socijalnih slučajeva u sanducima od dasaka i druge zloupotrebe. Sud je odlučio da se Rašovićeva tužba odbacuje kao “nedozvoljena” u delu kojim traži zaštitu kao uzbunjivač.\nRašović je za zloupotrebe optuživao menadžment “Gorice”, a javno je prozivao gadonačelnika Niša Darka Bulatovića zbog njihovog “zataškavanja”. Menadžment ovog gradskog javnog komunalnog preduzeća negirao je uglavnom sve optužbe, a gradonačelnik Bulatović na prozivke nije odgovarao.\n“Sud nije nadležan”\nU odluci Višeg suda, koju je potpisao sudija Dragan Krstić, navodi se da se Rašovićeva tužba odbacuje kao nedozvoljena u delu kojim je tražio da se utvrdi da je JKP “Gorica” rešenjem o otkazu, donetom u februaru ove godine, prema njemu izvršila štetnju radnju zbog prethodnog uzbunjivanja.\nU odluci se takođe navodi da taj sud “nije stvarno nadležan da sudi o zakonitosti pojedinačnog akta poslodavca koji je vezan za radne odnose”, već je za to nadležan Osnovni sud.\nSudija Krstić precizira da Zakon o uređenju sudova propisuje da o sporovima vezi sa radnim odnosom u prvom stepenu odlučuje osnovni sud, a da se po Zakonu o zaštiti uzbunjivača u parničnom postupku za dobijanje te vrste zaštite “ne može pobijati zakonitost pojedinačnog akta poslodavca koji je u vezi sa pravima, obavezama i odgovornostima zaposlenog po osnovu rada”.\nKrstić dodaje da je Rašović pred Osnovnim sudom u Nišu, u martu ove godine, već pokrenuo postupak za poništenje rešenja o otkazu.\nRašović upućivao dopise preduzeću, tužilaštvu, gradonačelniku i medijima\n– Ja nisam od Višeg suda tražio da oceni zakonitost mog rešenja o otkazu- tim povodom vodim spor pred Osnovnim sudom, već da me uzme u zaštitu zbog štetne radnje koju trpim zbog mog uzbunjivanja, a ta štetna radnja je otkaz- kaže Rašović.\nRašović je u odbačenoj tužbi naveo da je pre otkaza izvršio “unutrašnje uzbunjivanje”- unutar JKP “Gorica”, kao i “spoljašnje izbunjivanje”- kroz obraćanje Gradu i medijima.\nKao poverenik ASNS-a za “Goricu” upućivao je zvanične dopise svom preduzeću i gradonačelniku Bulatoviću, a protiv direktora “Gorice” Igora Novakovića podnosio je i krivične prijave. Kao član Radnog tima, u izveštaju i dopunama izveštaja, koji su takođe dostavljeni Bulatoviću i budžetskoj inspekciji, optužbe za zloupotrebe potkrepljivao je zvaničnim dokumentima JKP Gorica.\n– Ovakva presuda je presedan. Žalićemo se Apelacionom sudu, pa zatim i Vrhovnom kasacionom sudu, a ako bude bilo potrebe i Evropskom sudu za ljudska prava u Strazburu. Očigledno je reč o politici, pošto je u čitav slučaj umešan gradonačelnik Bulatović, kao i drugi vladajući niški političari. Uveren sam da su oni uticali na ovu odluku- kaže Rašović.\nOn kaže da je sudija Krstić neposredno nakon ovakve odluke avanzovao u sudiju Apelacionog suda u Nišu.\nNa sajtu Visokog saveta sudstva objavljeno je, naime, da je Krstić unapređen odlukom tog saveta koja je doneta doneta nedelju dana nakon njegove presude u “slučaju Rašović”.\n“Pojedini gradski funkcioneri su koristili Goricu za sređivanje svojih vikendica i prevoz luksuznim automobilima tog preduzeća”\nPrema rečima Rašovića, gradonačelnik Bulatović je čekao osam meseci da izveštaj dostavi budžetskoj inspekciji, dok je ključna dopuna izveštaja- nestala.\nNa jednoj od sednica Skupštine grada opozicioni odbornik Branislav Jovanović kazao je da je “policija, posle više meseci, pronašla tu dopunu izveštaja u gradonačelnikovom kabinetu, ispod televizora”, podseća on.\nRašović je u zvaničnim dopisima i u medijima navodio da se deo umrlih koji su socijalni slučajevi sahranjuje se u sanducima napravljenim od kucanih dasaka, iako je novac za civilizovanu sahranu te kategorije pokojnika uplaćivan preduzeću.\nZbog neispravnih hladnjača “Gorice”leševi i komadi tela pokojnika u Kliničkom centru Niš se raspadaju, a neki od njih zbog neažurnosti stoje i po četiri meseca u hladnjači na Novom groblju, navodio je on.\nOsuđenici KPZ Niš ne rade samo na održavanju Novog groblja, već “pod nejasnim uslovima čak i vode sahrane”.\nPrema njegovim rečima, deo novca koji građani uplaćuju za sahrane navodno ne završava na računu preduzeća.\nRadna jedinica “Gorice” koja se bavila izradom spomenika je uništena, a taj unosni posao je navodno bez tendera predat privatnim kamenorezačkim radnjama, koje tu uslugu naplaćuju i do 20 odsto skuplje.\nMenadžment je povećao sopstvene plate do 30 odsto odmah nakon što je po novoj sistematizaciji, u martu prošle godine, otpustio 55 radnika “radi smanjenja troškova”.\nOn je tvrdio i da pojedini visoki gradski funkcioneri godinama unazad navodno zlupotrebljavaju “Goricu” za sređivanje travnjaka, bašti illi ograda svojih vikendica u okolini Niša, pošto se ona ranije bavila i ovakvim poslovima.\nNeki od njih godinama navodno koriste najbolje službene automobile Gorice”, koji mesečno potroše i 200 litara goriva, dok kamioni “koji rade i u prvoj i u drugoj smeni” troše po 80 litara. Kada su kao Radna grupa hteli da provere kuda su ti automobili putovali, rečeno im je da su “nalozi nestali”. Za to vreme radnici “Gorice” voze “neispravna vozila i imaju udese”.\nOtkaz zbog disciplinskih propusta i obraćanja medijima\nMenadžment “Gorice” demantovao je bezmalo sve te optužbe.\nRašoviću je posebno zamereno što je u medijima “iznosio lažne podatke” o tome da deo novca od sahrana navodno završava van preduzeća i da se leševi koji čekaju na sahranjivanje raspadaju, uz tvrdnju da finansijski izveštaji i ispravnost hladnjača “govore drugačije”.\nRašović, koji je u “Gorici” radio kao poslovođa za građevinske radove, otkaz je dobio krajem februara ove godine, poštom.\nU rešenju se navodi da mu radni odnos prestaje “zbog nepoštovanja radne discipline, odnosno zbog toga što je njegovo ponašanje takvo da ne može da nastavi rad kod poslodavca”.\nNa spisku njegovih “disciplinskih propusta” nalazi se “iznošenje neistina i širenje lažnih vesti o poslovanju preduzeća u medijima” čime je “izazivao veliko uznemirenje građana” ili “kriminalizovao pojedine ličnosti iz menadžmenta”.


Sajam automobila i motocikala do nedelje u 20 časova – Balkanekspresrb.rs\nStanje još nije alarmantno. Sajam automobila DDOR Eco BG Car Show 07 i 14. Sajam motocikala “Motopassion”, trenutno najveći svetski auto-moto događaj, koji se održava baš na Beogradskom sajmu, i prva manifestacija ove vrste u Evropi posle pune dve godine, trajaće sve do nedelje, 15. maja u 20 časova.\nOni koji ne žele da propuste da saznaju o čemu to ceo svet bruji, a u Srbiji je prvi put viđeno, mogu to učiniti uz dodatno zadovoljstvo. Posle izbora za “Miss sajmova automobila i motocikala” posetioci mogu da uživaju ne samo u fantastičnim i do sada neviđenim modelima automobila i motocikala nego i u lepoticama koje im prave konkurenciju.\nDa podsetimo, za Miss DDOR Eco BG Car Show 07 i 14. Motopassiona izabrana je Anita Rašević, koja krasila štand Pežoa, prva pratilja je Ljubica Jovanović, sa štanda Volvoa, a za drugu pratilju izabrana je Aleksandra Stefanović, sa štanda Suzukija.\nNišta ne sme da vas spreči da uživate u privilegiji koja traje dodatno produženo, do nedelje u 20 časova.\nЛитијум велика развојна шанса за Србију


Oduzet duhan i sportska oprema u vrijednosti od 32.000 KM - Radio Srebrenik\nHomeVIJESTIBIH I SVIJETOduzet duhan i sportska oprema u vrijednosti od 32.000 KM\nSlužbenici Uprave za indirektno oporezivanje u dvije odvojene akcije su oduzeli duhan i sportsku opremu u vrijednost od 32.000 KM.\nSlužbenici Grupe za spriječavanje krijumčarenja i prekršaja, Regionalni centar Tuzla, vršeći pojačanu kontrolu na putnoj komunikaciji Brčko-Šamac prilikom kontrole teretnog motornog vozila otkrili su robu stranog porijekla bez zakonom propisane dokumentacije. Tom prilikom koristeći stečeno znanje putem programa EXBS, kao i korištenjem specjalističke opreme za pregled vozila su pronašli i oduzeli razne patike, farmerke i majice.\nNa osnovu višemjesečnog operativnog rada, službenici Grupe za spriječavanje krijumčarenja i prekršaja, Regionalni centar Tuzla, prilikom kontrole putničkog motornog vozila, a postupajući u skladu sa instrukcijama Tužilaštva BiH otkrili su i oduzeli 120 kg sitno rezanog duhana vlasništvo osobe inicijala S.Ć.\nUkupna vrijednost privremeno oduzete robe iznosi 32.000 KM, a protiv počinioca opisanih nezakonitosti, shodno odredbama Zakona o carinskim prekršajima BiH, pred nadležnim sudom, bit će podneseni zahtjevi za pokretanje prekršajnog postupka.\nPrevious articleU Americi proizveden luk koji ne izaziva suze i loš zadah\nNext articleEvropska komisija o BiH: Radnika sve manje, javni sektor sve rastrošniji


PADOVI ŠEĆERA KOD GLADI | Galaksija Nova\nStudija više univerziteta ponovo je istraživala vezu između šećera u krvi i apetita i otkrila da je veza mnogo složenija nego što se ranije smatralo, dajući nove uvide u to kako ukrotiti upornu glad. Najnovije istraživanje ukazuje da nivo glukoze satima nakon obroka i dalje može uticati na nivo gladi tokom dana.\nNaučnici su ispitivali odgovor na šećer u krvi i druge indikatore kod 1.070 učesnika istraživanja u Velikoj Britaniji i SAD, koristeći podatke iz prehrambenog istraživačkog projekta „Predikt”. Volonteri su jeli standardi doručak, nakon čega su mogli da biraju preostale obroke tokom ostatka dana, prateći proces gladi tri sata nakon doručka. Tokom dvonedeljnog istraživanja, učesnici su stalno nosili merače glukoze u krvi i beležili šta i kada jedu svakog dana pomoću telefonske aplikacije, beležeći i novoe gladi koju osećaju između obroka.\nOtkriveno je da su padovi nivoa glukoze u krvi, poznatiji kao padovi šećera, značajno povezani sa nivoom apetita i unosom energije, odnosno potrošnjom kalorija.\nUčesnici sa velikim padovima šećera u krvi doživeli su porast apetita za devet odsto, pojeli su drugi dnevni obrok pola sata ranije i objavili ukupnu prosečnu potrošnju od 300 kalorija više tokom dana, nego oni koji nisu imali ove padove šećera. Istraživanje pokazuje veliki potencijal za pomoć ljudima da razumeju i kontrolišu svoju težinu i dugoročno zdravlje, kaže autorka i genetska epidemiologškinja Ana Valdes sa Univerziteta u Notingemu.\n„Mnogi ljudi se bore da smršaju i da zadrže optimalnu težinu, a samo nekoliko stotina dodatnih kalorija svakog dana može da dovede do nekoliko kilograma viška tokom godine”, dodaje ona.\nPreovlađujuća istraživanja u modernoj eri usredsređeni su na hormone poput grelina, ali ovo najnovije istraživanje ukazuje da nivo glukoze satima nakon obroka i dalje može uticati na nivo gladi tokom dana, u mnogo većoj meri nego što se ranije mislilo. „Sada smo pokazali da su padovi šećera bolji predskazatelj gladi i naknadnog unosa kalorija od skoka šećera u krvi nakon obroka, menjajući način na koji razmišljamo o odnosu između nivoa šećera u krvi i hrane koju jedemo”, kaže nutricionistkinja Sara Beri sa Kraljevskog koledža u Londonu, prenosi RT.


Potpredsjednik bh. entiteta Republika Srpska Ramiz Salkić čestitao je Dan državnosti Bosne i Hercegovine građanima u domovini i inostranstvu.\nSalkić je podsjetio na vrijednosti ZAVNOBiH-a i historijske odluke koje su donesene prije 76 godina.\nNaglasio je da su delegati svih nacionalnosti iz cijele države 1943. godine jednoglasno potvrdili da je Bosna i Hercegovina jedna od šest ravnopravnih republika, čime je obnovljena državnost naše domovine.\n- Višestoljetna ideja naše domovine kao jedinstvene i nedjeljive države u kojoj će svi građani imati jednaka prava, a koja je potvrđena 25. novembra, do danas je ostala jedna od najvećih vrijednosti na kojoj se mora graditi evropska budućnost Bosne i Hercegovine.\nOva ideja, koja je utkana u hiljadugodišnje tkivo naše domovine, sačuvala je i izgradila Bosnu i Hercegovinu, te pokazala da je ovo jedini ispravan put za sve građane.\nNaša domovina nosi teško historijsko breme, a najveći teret je na plećima Bošnjaka kao najmnogoljudnijeg naroda. Duboko smo svjesni da ideologije, koje su u proteklim stoljećima pokušale podijeliti i razoriti ovu zemlju, ne miruju ni danas. Pokušavaju na različite načine diskreditovati našu domovinu, narušavaju suverenitet, negiraju njeno postojanje, uz predstavljanje Bosne i Hercegovine kao 'državne zajednice' koja je nastala prije dvije i po decenije.\nNaša obaveza je da na višestoljetne laži, koje prerastaju u patologiju, odgovaramo neupitnim historijskim činjenicama. Da podsjećamo na Povelju Kulina bana, na Kraljevinu Bosnu, na bosanskohercegovačke velikane i bogatu historiju naše domovine, koja je 'pregazila' sve one koji su negirali i atakovali na Bosnu i Hercegovinu.\nNaš odgovor su i naše manifestacije i zastave koje će se danas i sutra vijoriti u Doboju, Janji, Zvorniku, Bratuncu, Srebrenici i drugim mjestima širom Bosne i Hercegovine.\nNaša poruka, koja se proteže još od srednjovijekovne Bosne, jeste da je Bosna i Hercegovina država u kojoj će i Bošnjaci, i Srbi, i Hrvati i svi ostali građani, imati ista prava, mogućnosti i slobode na cijeloj teritoriji naše domovine. To je ideja u koju vjerujemo i od koje, uprkos svemu, nikada nećemo odustati.\nU tu ideju vjeruju i svi oni koji su se nakon agresije, etničkog čićenja i genocida, vratili na svoja ognjišta, ali i oni koji trenutno žive izvan Bosne i Hercegovine. Oni su jedan od temelja očuvanja Bosne i Hercegovine i svoju predanost i ljubav prema domovini pokazuju na svakom koraku.\nZbog toga, u budućnosti, država mora snažnije, kao nikada do sada, odgovoriti na potrebe i zahtjeve građana koji su se vratili na prostor bh. entiteta RS, ali i onih koji žive izvan domovine, kaže se u Salkićevoj čestitki, saopćeno je iz njegovog kabineta.\nMore in this category: « Kod Bratunca spriječeno krijumčarenje 14 Egipćana, uhapšene dvije osobe Fejzić čestitao Dan državnosti Bosne i Hercegovine »


Haška tužiteljka Karla del Ponte kritikovala je danas Italiju zato što nije htela da se bavi izručenjem haških begunaca i zato što je postala glavni zagovornik kandidature Srbije za ulazak u Evropsku uniju. U intervjuu italijanskom listu "Republika", kako danas prenosi ANSA, ona je osudila ...\nPovodom napuštanja funkcije glavnog tužioca Haškog tribunala Karle del Ponte, u organizaciji nevladinog sektora sinoć je u Beogradu prikazan dokumentarni film "Karlina lista", nakon čega je istaknuto da misija tog međunarodnog suda još nije završena.\nBlic - 13.12.2007\nGlavna tužiteljka Haškog tribunala Karla Del Ponte izjavila je danas, na oproštajnoj konferenciji za štampu u Hagu, da odlazi razočarana što Ratko Mladić i Radovan Karadžić nisu uhapšeni i pozvala Evropsku uniju da sve do njihovog hapšenja održi pritisak na Srbiju.\nHag -- Karla Del Ponte izjavila da odlazi razočarana što Ratko Mladić i Radovan Karadžić nisu uhapšeni. Glavna tužiteljka Haškog tribunala je, na oproštajnoj konferenciji za novinare, rekla da je to "velika mrlja u radu Tribunala".\nVukčević: Mladić nije za trgovanje\nVladimir Vukčević, tužilac za ratne zločine, kaže za „Blic“ da izveštaj Karle del Ponte, glavne haške tužiteljke, nije tako crn kao što se čini i da nije zatvorio vrata Srbiji za potpisivanje sporazuma o pridruživanju sa EU, ali i da srpske vlasti ne trguju isporučenjem Mladića za neke bitnije ...\nDžefri Najs: Del Ponte pokazala veliki neprofesionalizam\nBritanski pravnik Džefri Najs, koji je pred Haškim tribunalom vodio proces protiv Slobodana Miloševića, izjavio je da se glavni tužilac Tribunala Karla del Ponte dok je bila na čelu ove institucije nije iskazala ni kao pravnik, ali ni kao menadžer ili vođa.\nLjajić: Ima političke volje\nBeograd -- Rasim Ljajić kaže da je izveštaj glavne tužiteljke haškog suda Karle del Ponte "mogao da bude izbalansiran". Predsednik Nacionalnog saveta za saradnju sa Haškim tribunalom rekao je za B92 da je u izveštaju Del Ponteove Savetu bezbednosti Ujedinjenih nacija, "koji je generalno negativan, ...\nNajs oštro o Del Ponteovoj\nSarajevo -- Odlazeća glavna tužiteljka haškog tribunala Karla del Ponte je upropastila tužilaštvo, tvrdi njen dugogodišnji saradnik Džefri Najs. "Znatan broj dobrih profesionalaca napustio je Kancelariju tužiteljke jer nisu mogli da rade tamo gde je vladao neprofesionalizam kultivisan za vreme ...\nDel Ponte: Odlazim razočarana!\nNjujork, Brisel -- U Savetu bezbednosti Ujedinjenih nacija Karla del Ponte podnela poslednji izvešaj u svojstvu glavnog tužioca Haškog tribunala. Kao što su i očekivali neki domaći zvaničnici, izveštaj o saradnji Srbije sa Tribunalom bio je negativan.\nKarla del Ponte: Mladić i dalje uslov za prijem Srbije u EU\nGlavna tužiteljka Haškog tribunala Karla del Ponte ocenila je danas u Njujorku da će Radovan Karadžić i Ratko Mladić za "nekoliko nedelja, meseci" biti uhapšeni i predati Haškom tribunalu. Del Ponteova je na konferenciji za novinare u Njujorku, koja je direktno prenošena na internet sajtu UN, ...


Predsednik Predstavničkog doma Arapske Republike Egipat Ali Abdel el Ahmed izjavio je u Skupštini Srbije da dve zemlje predstavljaju uzor diplomatskih odnosa koji traju 11 decenija.\n"Snažne veze između Egipta i Jugoslavije bile su izuzetne pedesetih i šezdesetih godina, a veliku ulogu u tome igrali su tadašnji lideri dve zemlje u okviru Pokreta nesvrstanih. Ne zaboravljamo istorijski stav vaše zemlje tokom oktobarskog rata. Jugoslavija je bila među prvim zemljama koja je poslala oklopna vozila u bici za oslobađanje okupirane zemlje", rekao je Ali Abdel el Ahmed obraćajući se poslanicima.\nIstakao je da Egipat nikad ne zaboravlja prijatelje koji su bili uz njega u teškim vremenima, navodeći da se predsednici Srbije i Egipta redovno sastaju, te da je ta zemlja zahvalna zbog podrške koju Srbija pruža u borbi protiv terorizma.\n"Obostrana saradnja je odlična i ova današnja proslava 110 godina naših odnosa kao i događaji koji su organizovani u tom kontekstu dokaz su izuzetnih odnosa", rekao je predsednik egipatskog parlamenta i dodao da se ta saradnja može unaprediti.\nNaveo je da očekuje nove sastanke mešovitog odbora dve zemlje za ekonomsku, naučnu i tehničku saradnju, kao i potpisivanje sporazuma za unapređenje trgovine i za ponovno uvođenje direktnih letova između Beograda i Kaira.\n"To su stvari koje će pojačati nivoe saradnje", rekao je Abdel el Ahmed.


Najbogatije regije Evrope - Interkulturalis\nDa li imate predstavu koje su najbogatije regije Evrope ako se uzme u obzir kupovna moć stanovnika? Na primer, prema studiji Eurostata, BDP po glavi stanovnika regiona oko Bratislave ili Praga premašuje onaj u regionu Pariza. Eurostat je objavio niz statistika o regionima Evropske unije, uključujući njihov BDP – tj. njihovo bogatstvo – po glavi stanovnika. Predstavićemo top listu 10 najbogatijih regija u Evropi.\nU najbogatije regije Evrope možemo takođe ubrajati i region Beča, Bavarske, Švajcarske, Holandije itd., ali zbog visokih cena života u ovim mestima, smanjuje se kupovna moć građana.


Perišić: Postignuti značajni rezultati u radu | 058.ba\nPerišić: Postignuti značajni rezultati u radu\nSRNA - Jovana Borovčanin - 26. decembra 2019.\t058.ba\nVIŠEGRAD – Preduzeće „Hidroelektrane na Drini“ za 30 godina rada na tri turbine instalisane snage 115 megavata proizvelo je 27.677 gigavat časova električne energije, rekao je direktor preduzeća „Hidroelektrane na Drini“ Nedeljko Perišić.\nOn je naglasio da su to impresivne cifre, ali da su najvažniji ljudi koji su simbol izuzetnog poduhvata, velikog uspjeha, savladanih poteškoća, kao i svih koji su učestvovali da ovo preduzeće bude ono što jeste, ali i zalog za budućnost.\nNa svečanosti povodom obilježavanja 30 godina rada „Hidroelektrana na Drini“, Perišić je naglasio da ovo preduzeće ima i odgovoran odnos prema zajednici, brine o mladima, sportu, obrazovanju, kulturi, životnoj sredini…\n„Odgovoran odnos prema zajednici i sredini osnovna je premisa našeg poslovanja u koju je uloženo mnogo sredstava, brige i energije, što je takođe trend u godinama koje dolaze“, naveo je Perišić.\nGeneralni direktor „Elektroprivrede Republike Srpske“ Luka Petrović rekao je da je čast i zadovoljstvo biti na obilježavanju 30 godina uspješnog rada preduzeća.\n„Ova hidroelektrana je u velikoj mjeri doprinijela razvoju ovog kraja. Četiri opštine Republike Srpske, Novo Goražde, Rudo, Rogatica, Višegrad i Goražde, sa pet miliona maraka se pune iz budžeta ove hidroelektrane koja ima 300 radnika. Radi se infrastruktura, pomažu se socijalne kategorije, razvoj sporta i kultura“, istakao je Petrović.\nOn je naveo da je ljudska strana veoma bitna i to što su se sjetili svih radnika koji su doprinijeli razvoju ovog preduzeća.\n„Ljudske vrline su važnije i važno je sjetiti se svih onih pregalaca koji su učestvovali u izgradnji objekta i svih koji su učestvovali kako bi se objekat napravio. Tadašanja struktura je imala želju da mi danas uživamo, a sigurno i mi treba da ostavimo nešto iza sebe“, dodao je Petrović.\nOn je zahvalio svima koji su učestvovali u izradi projektne dokumentacije za Buk bijelu.\nPetrović je naglasio da Hidroelektrana u Višegradu ima apsolutnu podršku „Elektroprivrede Republike Srpske“ za sve projekte koje radi.\n„Uprava razmišlja o budućnosti i to je naš smisao da napravimo nešto novo, da mogu dijeliti i oni iza nas. Imamo želje, volje i energije da gradimo u cijeloj Republici Srpskoj, a mladi treba da uče i imaju hrabrosti, jer samo znanje i hrabrost mogu da naprave novu veličinu za buduće naraštaje“, rekao je Petrović.\nNačelnik opštine Višegrad Mladen Đurević čestitao je zaposlenima 30 godina postojanja značajnog resursa Republike Srpske preduzeća „Hidroelektrane na Drini“.\n„Izuzetna je čast i privilegija obilježavati postojanje preduzeća koje doprinosi razvoju opštine Višegrad, ali i unapređenju životnog standarda njenih građana“, istakao je Đurević.\nOn je naveo da obilježavanje ovog jubileja jasno govori o njegovom značaju, važnosti misije koju realizuje, ali i o postojanju zajedničkog i generacijski kapitalnog dobra, koje treba unapređivati i učiniti boljim i spremnijim za sve energetske izazove budućnosti.\n„Zahvaljujući podršci Vlade Republike Srpske, ali i dobroj saradnji lokalne uprave i Hidroelektrane, Višegrad se brže razvija, ulaže se u zajedničke projekte i zahvaljujući tome ovo mjesto je sada ljepše i ugodinije za život svih stanovnika i turista koji ovdje dolaze“, rekao je Đurević.\nPriznanja za izuzetan doprinos u radu i poslovnom uspjehu preduzeća dodijeljena su predsjedniku Republike Srpske Željki Cvijanović, srpskom članu Predsjedništva BiH Miloradu Dodiku, predsjedniku Vlade Republike Srpske Radovanu Viškoviću, ministru energetike i rudarstva Republike Srpske Petru Đokiću, ministru za prostorno uređenje, građevinarstvo i ekologiju Srebrenki Golić i generalnom direktoru Elektroprivrede Republike Srpske Luki Petroviću.\nPosthumna priznanja dodijeljena su preminulim direktorima ovog preduzeća.\nU okviru programa dodijeljene su jubilarne nagrade zaposlenima za deset, dvadeset i trideset godina rada.\nHidroelektrana u Višegradu puštena je u rad 25. novembra 1989. godine.


Federacija BiH je u augustu 2021. godine u robnoj razmjeni sa inostranstvom ostvarila izvoz u 732 miliona 015.000 maraka, što je za 30 miliona 037.000 KM ili 3,9 posto manje u odnosu na juli 2021, odnosno za 214 miliona 528.000 KM ili 41,5 posto više u odnosu na august 2020. godine.\nU istom mjesecu ostvaren je uvoz u vrijednosti 1.249.063.000 KM, što je za 73.251.000 KM ili 5,5% manje u odnosu na juli 2021, odnosno za 342.544.000 KM ili 37,8% više u odnosu na august prethodne godine.\nU periodu januar – august 2021, izvoz je prosječno rastao svaki mjesec za 1,95%, a uvoz je prosječno rastao za 2,54%.\nProcenat pokrivenosti uvoza izvozom je 58,6% što je za 1% više u odnosu na juli 2021. kada je pokrivenost iznosila 57,6%. Trgovinski deficit Federacije BiH u augustu 2021. iznosio je 517.048.000 KM.\nPrema KD-u, u augustu 2021. najveća vrijednost izvoza od 658.149.000 KM ostvarena je u području Prerađivačka industrija, što iznosi 89,9% ukupnog izvoza. Najveća vrijednost u uvozu od 1.131.987.000 KM ostvarena je u Prerađivačkoj industriji, što iznosi 90,6% ukupnog uvoza.\nU augustu 2021. najveće učešće u izvozu ostvareno je u sektoru Industrijski proizvodi, razvrstani uglavnom po sirovinama sa vrijednošću 226.384.000 KM, što je 30,9% ukupnog izvoza. U istom mjesecu najveće učešće u uvozu ostvareno je u sektoru Industrijski proizvodi, razvrstani uglavnom po sirovinama sa vrijednošću 351.003.000 KM, što je 28,1% ukupnog uvoza, podaci su Zavoda za statistiku FBiH.\nU augustu 2021. najviše se izvozilo u Njemačku u vrijednosti 135.774.000 KM ili 18,5% ukupnog izvoza, zatim Hrvatsku u vrijednosti 87.032.000 KM ili 11,9% i Austriju od 80.327.000 KM ili 11% ukupnog izvoza. Izvoz u sve ostale zemlje iznosi 428.882.000 KM ili 58,6% ukupnog izvoza.\nU augustu se najviše uvozilo iz Hrvatske u vrijednosti od 152.168.000 KM ili 12,2% ukupnog uvoza, Njemačke od 150.903.000 KM ili 12,1% i Srbije u vrijednosti od 121.020.000 KM ili 9,7% ukupnog uvoza. Uvoz iz svih ostalih zemalja iznosio je 824.972.000 KM ili 66% ukupnog uvoza.\nIzvorZavod za statistiku FBiH


Vukosavljević na skupu o srpskom kulturnom prostoru - Društvo - Dnevni list Danas\nPočetna » Društvo » Vukosavljević na skupu o srpskom kulturnom prostoru\n0Piše: FoNet 17. maja 2019. 19.10 Izmenjeno: 20. maja 2019. 04.02\nVukosavljevići je skupu uručeno posebno priznanje Matice srpske za dosadašnju saradnju i pokretanje ideje za održavanje skupa: Specijalna plaketa i Pečat Matice srpske.\nObraćajući se prisutnim naučnicima, akademicima, profesorima i ostalim predstavnicima stručne javnosti, Vukosavljević je podsetio na vrednost i značaj očuvanja svih elemenata koji učestvuju u gradnji srpskog identiteta, saopšteno je iz Ministarstva kulture i informisanja.\n„Istorija pamti narode i društva koji su nestali sa istorijske scene, a razloge za ovakav ishod možemo da tražimo i na polju kulture. Zato je obaveza svake generacije da u skladu sa svojim znanjem, moralom, etikom učini koliko može za napredak srpske kulture, srpske duhovnosti i srpskog identiteta“, rekao je ministar.\nmatica srpska, Ministarstvo kulture i informisanja, Specijalna plaketa, Srpski kulturni prostor, Vladan VukosavljevićBeograd\nZlakusko lončarstvo upisano na listu nematerijalnog kulturnog nasleđa Uneska\nMinistarstvo na Guglovoj platformi promoviše kulturno nasleđe Srbije


Zvezda u subotu gostuje Paliluli na Tašmajdanu (20:45) - ŽVK Crvena zvezda\nU derbiju drugog kola Prvenstva Srbije za vaterpolistkinje, u subotu od 20 sati i 45 minuta na bazenu SRC “Tašmajdan” sastaju se Palilula i Crvena zvezda. Biće to treći duel ove dve ekipe u tekućoj sezoni, a u prethodna dva susreta bolja je bila Palilula, koja je zadržala gotovo sve igračice iz prethodne sezone.\nZvezda je u novu sezonu ušla sa podmlađenom ekipom, bez čak sedam igračica iz prethodne sezone, a nedavno je kao pojačanje stigla Sesilija Diaz Mesa. Kubanska vaterpolistkinja je debitovala prošlog vikenda u meču sa Spartakom, kada je za kratko vreme postigla četiri gola, a na kraju bila najefikasnija sa sedam.\nMeč drugog kola igra se na Tašmajdanu u subotu od 20 sati i 45 minuta bez prisustva publike.\nPalilula bolja u derbiju od Zvezde


Bilčik o Vučićevoj poseti Briselu, dijalogu, non-pejperima | Radio Kosovska Mitrovica\nBilčik o Vučićevoj poseti Briselu, dijalogu, non-pejperima\n27. April, 2021 18:15 |\nIzvestilac Evropskog parlamenta za Srbiju Vladimir Bilčik izjavio je da je u Briselu imao otvoren i konkretan razgovor sa predsednikom Srbije Aleksandrom Vučićem i najavio da će posle Uskrsa biti održan sastanak sa neparlamentarnom opozicijom koja nije učestvovala na izborima.\nOn je, govoreći za N1, o dijalogu Beograda i Prištine, rekao da je sada “lopta na strani terena Prištine” i poručio da dijalog “ne može da traje zauvek”, već mora doneti neki rezultat na korist oba naroda.\nBilčik je, osvrćući se na Vučićeve susrete sa zvaničnicima EU, istakao da su važni razgovori “licem u lice”, kao i to što je Vučić “imao dobru posetu Briselu” i sastao se sa skoro svim predstavnicima evropskih institucija.\n“Poruke su jasne – s jedne strane, naša podrška za evropsku perspektivu za Zapadni Balkan i za put Srbije ka EU, a bilo je i dobrih vesti za neke velike investicione projekte, uključujući Koridor 10, koji će finansirati i EU”, rekao je Bilčik i naglasio da je EU jasno rekla da očekuje mnogo više kad su pitanju reforme i ispunjavanje obaveza Srbije, kako bi radilo na ubrzanju pregovora sa Srbijom.\nBilčik kaže da je sa Vučićem razgovarao i o međustranačkom dijalogu i istakao da je Vučić tome posvećen.\nOn je rekao i da se nada da će se opozicija, koja je prošle godine odlučila da bojkotuje izbore, vratiti u političku utakmicu, da kandiduje svoje kandidate za parlament.\n“Mi dolazimo na taj dijalog da slušamo i stvorimo neki prostor za njihove razgovore kako bi se promenili uslovi za političku utakmicu. Završili smo fazu slušanja sa predstavnicima u parlamentu, a posle Uskrsa ćemo imati sastanke sa neparlamentarnom opozicijom koja nije učestvovala na izborima i nadam se da ovoga puta nećemo više pričati o bojkotu, već o nekim razumnim predlozima”, poručio je Bilčik.\nOn je dodao da EU mora da otvori neka poglavlja i klastere sa Srbijom narednih meseci, što je zadatak i za evropske institucije, ali da je važna i, kako je rekao, realizacija od strane Srbije.\nKomentarišući navodni “Janšin non-pejper”, rekao da je video neki papir bez autora u kojem su iznete, kako je istakao, opasne ideje i “put povratka u prošlost koja bi bila užasna za ovaj region”.\nOn je, međutim, dodao da na njega ne treba obraćati pažnju i naglasio da se u njegovom izveštaju o Srbiji ne pominje nikakva promena granica.\nUpitan za novi non-pejper, koji su objavili mediji u Prištini, rekao je da je video samo objave s tim u vezi na Tviteru i da ne može da komentariše.\n“Važno je reći da moramo da ostvarimo napredak i kad je reč o nekim starim konfliktima u regionu, a jedan od tih je i dijalog Beograda i Prištine. U dobroj smo fazi u ovom trenutku i želeo bih da pohvalim stav Srbije koji je veoma jasan u pogledu toga da je Srbija posvećena dijalogu i to je pokazao predsednik Vučić. Lopta je na strani terena Prištine, imaju novog predsednika Vlade i on će doći u Brisel”, rekao je Bilčik.\nBilčik je rekao da je važno da se nađe rešenje koje će biti trajno i pozdravio “svaki pokušaj i ideju koja može na taj način da nam pomogne”.\nRešenje, kaže, mora da bude rezultat dogovora, koji je pomogla EU, ali ono mora da bude proizvod suštinskog dogovora rukovodstava u Beogradu i u Prištini.\n“Dijalog ne može da traje zauvek, mora da da neki rezultat, po meni najbolji bi bio ako dođe do pravno-obavezujućeg sporazuma koji će biti u korist oba naroda na terenu – da obični građani na Zapadnom Balkanu bolje mogu da sagledaju svoju budućnost, a to će moći samo ako se reše neka pitanja iz prošlosti”, rekao je Bilčik i dodao da će biti kakav sporazum biti dobar ako na njega pristanu obe strane.


OSM Televizija - Tramp odgodio susret sa danskom premijerkom - razlog Grenland\nPredsjednik SAD Donald Tramp odložio je planirani sastanak sa premijerkom Danske Mete Frederiksen zbog njene nezainteresovanosti da razgovara o mogućoj kupovini Grenlanda. Nakon "komentara Mete Frederiksen da nije zainteresovana da razgovara o kupovini Grenlanda, odložiću sastanak planiran za dvije nedjelje za neko drugo vrijeme...", tvitovao je Donald Tramp.\nSastanak američkog predsjednika i danske premijerke bio je planiran početkom septembra. Pošto je Vol strit džurnal prvi objavio da je Tramp zainteresovan da kupi Grenland, koji je danska autonomna teritorija, danske i vlasti Grenlanda odmah su saopštile da Grenland nije na prodaju.\nTramp nije negirao zainteresovanost za kupovinu, ali je rekao da ne planira da gradi na ovom ostrvu.\nNa Grenlandu se decenijama nalazi američka vazduhoplovna baza.\nNovoimenovani Trampov savjetnik za bezbjednost bio protiv nezavisnog Kosova\nSAD: Dan odluke za 200.000 Salvadoraca\nTramp: Bio sam vrlo oštar s Putinom\nJoš iz iste kategorije: « U Laosu poginulo 13 kineskih turista Iranski tanker u centru spora; SAD hoće da ga zauzmu »


Okupili na stotine učesnika: Garancijski fond AP Vojvodine na seminaru farmera\nOkupili na stotine učesnika: Garancijski fond AP Vojvodine na seminaru farmera, Foto: Garancijski fond\nUz garancije Fonda, poslovne banke odobravaju kredite uz niži kolateral, nižu kamatnu stopu, duži period mirovanja kao i duži rok otplate kredita\nObjavljeno: 28.01.2019. 15:47h\nNa Tari je održan 15. Zimski seminar farmera u organizaciji Kluba 100P plus, koji je okupio na stotine učesnika: poljoprivrednika, predstavnika agrarne nauke i struke, zastupnika poljomehanizacije, osiguravajućih kuća, poslovnih banaka, kao i predstavnike brojnih državnih institucija i ambasada.\nCilj seminara je da se poljoprivrednici informišu i edukuju u vezi sa svim aktuelnostima iz oblasti poljoprivrede, kao i da se obezbedi što snažnija interakcija sa svim institucijama koje mogu da im pruže pomoć u njihovom radu i napredovanju. I ove godine, na Zimskom seminaru farmera, veliko interesovanje poljoprivrednika izazvalo je prisustvo Garancijskog fonda AP Vojvodine. Prezentovane su konkursne linije fonda, kao i načini na koji je moguće postati korisnik usluga Garancijskog fonda AP Vojvodine.\nKako je istaknuto, tokom 2019.godine, Fond može poslovnim bankama da obezbedi garancije za preko 11 miliona evra kredita. Pored aktuelnih konkursa za nabavku repromaterijala, poljoprivredne mehanizacije i opreme, kupovinu zemljišta, uvođenja energetske efikasnosti, najavljena su i dva nova konkursa:\nKonkurs za odobravanje garancija za izgradnju, rekonstrukciju, dogradnju i adaptaciju objekata za obavljanje privrednih i poljoprivrednih delatnosti i nabavku prateće opreme\nKonkurs za odobravanje garancija za finasiranje nedostajućih finansijskih sredstava za invedticije u poljoprivredu u okviru IPARD programa.\nUz garancije Fonda, poslovne banke odobravaju kredite uz niži kolateral, nižu kamatnu stopu, duži period mirovanja kao i duži rok otplate kredita. Za garancije mogu da apliciraju zemljoradničke zadruge, mikro, mala i srednja privredna društva i preduzetnici registrovani za obavljanje poljoprivredne delatnosti.\nUŽIVO KURIR TELEVIZIJA! ČETVRTI DAN PROTESTA: Incident! Napad na skupštinsko obezbeđenje\nTRAMPOVA NEĆAKA OBJAVILA KNJIGU O TRAMPOVOM OCU: Zloćudno disfunkcionalna porodica, za trpezom LAŽI i NASILJE\nZVANIČNO: Potpisao Mario Nakić!\nna ivici pucanja\nHRVATSKO ZDRAVSTVO NA KOLENIMA ZBOG KORONE: Virus ušao u 20 bolnica, brojke su UŽASAVAJUĆE\nPOLUGOLA KARLEUŠA PERVERZNO LIŽE SLADOLED, INSTAGRAM IZGOREO: Da li je ovo najbrutalnija slika dana?\nKORONA PONOVO NA MARAKANI: Još 4 člana srpskog šampiona pozitivna na Covid-19!


Članica Delegacije EU za Crnu Goru Terry Raintke podržala “Crno na bijelo”: Vladavina prava i demokratija su presudni - Crno na Bijelo\nBivša članica Delegacije EU za Crnu Goru i poslanica Evropskog parlamenta iz redova Zelenih Evrope Terry Reintke podržala je danas koaliciju “Crno na bijelo” na predstojećim parlamentarnim izborima zakazanim za 30. avgust.\n“Kako puno radim na pitanjima vladavine prava, borbe protiv korupcije i demokratije u Evropskom parlamentu, vjerujem da je posebno ta borba koju je URA pokazivala u prošlosti po ovim pitanjima i za koja će se i dalje zalagati apsolutno od presudne važnosti baš sada”, poručila je Reintke.\nOna je naglasila da su ne samo u Crnoj Gori, već i u cijeloj Evropskoj uniji vladavina prava, demokratija i temeljna prava ugrožena i suočena s napadima.\n“Zbog toga je izuzetno važno da se Zeleni i URA na svakoj strani zalažu za vladavinu prava i demokratiju. Srećno!”, poručila je Raintke u podršci.\nIz koalicije “Crno na bijelo” podsjećaju da je prije nekoliko dana 67 evropskih poslanika dalo posršku njihovoj listi i da je to po prvi put da jedna opoziciona lista u Crnoj Gori ima podršku iz Brisela.


Saradnja Instituta Goša i GIZ na projektima nemačko-srpske razvojne saradnje – Palanačke novine\nSaradnja Instituta Goša i GIZ na projektima nemačko-srpske razvojne saradnje\nInstitut Goša d.o.o. za obavljanje naučnoistraživačkih i razvojnih poslova, sa sedištem u Beogradu, Milana Rakića 35, već drugu godinu za redom, ima veoma uspešnu saradnju sa nemačkom organizacijom za međunarodnu saradnju, poznatom pod nazivom GIZ, koju finansira Vlada Nemačke, na realizaciji projekata iz oblasti održivog ekonomskog razvoja i reforme srednjoškolskog stručnog obrazovanja mladih.\nU 2015. godini realizovali smo kurs pod nazivom Metode zavarivanja – teorijska i praktična nastava. Seminar je realizovan za potrebe nastavničkog kadra u oblasti zavarivanja za sedam škola u Srbiji, koju je pohađao 21 nastavnik. Prijavljene su bile škole iz Kraljeva, Obrenovca, Subotice, Kragujevca, Mladenovca, Požege, Lazarevca i Pećinaca. Projekat je podrška reformi obrazovnog sistema u Srbiji u 2016.godini i dualnom obrazovanju na čemu posebne napore ulaže i Vlada Republike Srbije, a u čemu ima podršku privrednika u Srbiji.\nAnketirani nastavnici, koji su pohađali kurs, posebno su pohvalili organizaciju i stručnost instruktora i ekspertskog tima Instituta Goša, i posebno kvalitet usvojenog znanja.Nakon ovako dobrih ocena i sugestija kandidata, za istu grupu nastavnika organizovan je i održan u aprilu 2016. kurs posvećen ispitivanju zavarenih spojeva metodama bez razaranja.\nU 2016.godini realizovan je seminar u oblasti zavarivanja za još 18 nastavnika iz škola na teritoriji Republike Srbije. Učestvovali su nastavnici/ce Tehničkih i Mašinskih škola iz Zemuna, Novog Sada, Sremske Mitrovice, Niša, Vlasotinca, Vladičinog Hana i Guče. Cilj seminara je da se poveća stepen usvojenog znanja u privredi, ali i da se da prioritet primeni nauke, istraživanju, razvoju i inovacijama. Takođe, u 2016.godini realizovana je i obuka za 12 kandidata iz Sremskog, Južnobanatskog, Niškog i Jablaničkog okruga, uzrasta od 18 do 35 godina, a obučavali su se za tri konvencionalna postupka zavarivanja. Dobijanjem Sertifikata 26.decembra u Institutu Goša u Smederevskoj Palanci imaće prilike da svoje znanje i praktično primene u domaćim i inostranim kompanijama.\nSvečanom uručenju prisustvovaće i gospodin Heinz Dieter Harbers, Viši menadžer Programa za održivi ekonomski razvoj GIZ u Srbiji, kao i predstavnici Vlade Republike Srbije.\nInstitut Goša i u narednom periodu očekuje nastavak uspešne sardnje sa ovom nemačkom organizacijom na novim projektima, upravo koristeći stručnost i znanje svojih kadrovskih potencijala koji su od osnivanja 1978.godine do danas realizovali mnogobrojne projekte samostalno i sa drugim institutima, institucijama i privredom Republike Srbije, a koje finansira Ministarstvo za prosvetu, nauku i tehnološki razvoj ili privreda neposredno. Pored domaćih, Institut Goša je učestvovao i na evropskim projektima od kojih je najznačajniji bio W-tech, Centar izvrsnosti za nove tehnologije zavarivanja, nauku o materijalima i primenu softvera.\nParalelno realizujući istraživački rad Institut Goša uspešno posluje u oblasti industrijskog inženjeringa pa je u specijalnosti zavarivanja i ispitivanja materijala sertifikovan kao Centar za obuku osoblja u zavarivanju, kao odobreno trening telo (ATB), za međunarodne inženjere zavarivanja (IWE), tehnologe zavarivanja (IWT) i inspektore zavarivanja (IVV-C).\nNext story Predavanje u OŠ „Olga Milošević“ o načinu korišćenja pirotehničkih sredstava\nPrevious story Sednica Veća Samostalnog sindikata Smederevske Palanke i Velike Plane: ODLAZI TEŠKA, DOLAZI JOŠ TEŽA GODINA


Koksu uručena “Lifka”\n“Underground Spirit” nagrada dodeljena rediteljskom paru Tici Kovi i Rajneru Frimelu\nNa Letnjoj pozornici na Paliću sinoć su svečano uručene nagrade “Aleksandar Lifka” britanskom glumcu Brajanu Koksu i “Underground Spirit“ rediteljskom paru Tici Kovi i Rajneru Frimelu, kao i jubilarni srebrnjaci domaćim filmskim poslenicima.\nDirektor Festivala Radoslav Zelenović istakao je da je od 2000, kada je ustanovljena nagrada “Lifka” za doprinos evropskoj kinematografiji, verna publika Festivala bila u prilici da pozdravi neke od najznačajnijih filmskih umetnika našeg doba.\n“Sa velikim profesionalnim i ličnim zadovoljstvom nagradu uručujem 36. laureatu, izuzetnom glumcu koji je od 1971. i uloge Lava Trockog do 2017. i role Čerčila na filmu i na TV ostvario više od 200 uloga”, rekao je on.\nBrajan Koks je, zahvaljujući se na priznanju, primetio da je “za glumca uvek teško da razume domete svog rada, odnosno šta taj rad znači drugima”.\n“Znamo šta kažu kritičari, znamo stav profesionalaca, ali ono što je bitno jeste kakav efekat to ima u bioskopu. U tom smislu primiti nagradu koja nosi ime velikog pionira upravo u oblasti otvaranja bioskopa znači i potvrđivanje smisla jedne karijere. Zato sam u ovom trenutku prilično dirnut”, izjavio je Koks, čije su kreacije predstavljene insertima iz filmova LOVAC NA LJUDE, ESKAPISTA, KORIOLAN i ČERČIL.\nNagradu “Underground spirit” uručio je selektor Nil Jang, ističući da su italijanska rediteljka i scenaristkinja Tica Kovi i austrijski reditelj i fotograf Rajner Frimel, koji od 1996. stvaraju zajedno, dali bitan doprinos evropskom filmu.\n“Oni prave filmove na jedinstven i direktan način i sa istim takvim sredstvima, a uspevaju da dodirnu univerzalne istine, da govore u duhu humanizma i pravednosti, koje su nam tako potrebne u ovom trenutku širom Evrope”, rekao je Jang.\nFrimel je zahvalio na nagradi, na divnom prijemu koji su doživeli na festivalu na Paliću, ali i svim festivalima, ljudima koji ih organizuju i publici koja ih prati jer je “u vreme nestajanja art haus bioskopa zasluga festivala što je nezavisni film još uvek vidljiv”.\nKovi je primetila da život nezavisnog filmskog autora može biti divan, ali i težak.\n“Zato zahvaljujem Palićkom festivalu za ovo priznanje koje nas podstiče da nastavimo svoj rad. Želim da zahvalim našim protagonistima jer oni ispunjavaju naše filmove svojim pričama, stvarnošću, ljudskošću i empatijom, tim dragocenim stvarima koje, kako je rekao Nil Jang, sve više gubimo u ovom svetu”, istakla je Kovi.\nPovodom jubilarnog, 25. FEF, direktor OU Ilija Tatić uručio je srebrnjake za doprinos dometima Festivala: direktoru FEF-a Radoslavu Zelenoviću, programskom direktoru Miroslavu Mogoroviću, nekadašnjem selektoru Borislavu Anđeliću i rediteljima Sabolču Tolnaiju i Želimiru Žilniku.


Priprema se potpuna zabrana pušenja u zatvorenom prostoru - OGLASNA TABLA - INFO\n6 јуна, 2019 0541\nSrbija je posle Crne Gore lider u regionu po broju pušača, a pušenje je naročito u porastu među ženama. Izreka „puši kao Turčin“ više ne odražava realno stanje, jer je Turska „lepo primenili kontrolu duvana u svojoj zemlji“, ističe Pešić. „Zakon poštuju i to je tako. Kod nas po pitanju poštovanja zakona situacija je poprilično posustala. Zakon koji je donet 2010. godine se primenjivao do 2012, 2013. godine kada je došlo do promene vlasti“, kaže dr Pešić.\nVećina pušača posle izvesnog vremena poželi da ostavi cigarete, ali ne znaju kako ili nisu dovoljno motivisani zbog zavisnosti koju izaziva nikotin. Doktorka Pešić kaže da je s jedne strane bitno da pušenje postane neželjeno ponašanje, a s druge strane, pušačima u odvikavanju mogu pomoći i lekovi. „Jako su efikasni medikamenti protiv pušenja, samo moraju da se koriste do kraja i ljudi ne smeju da posustaju. Mogu jako da pomognu i da im spasu život“, ističe ona za N1.


BDW 2016 | BEST Design Week\nBEST Design Week 2016. godine\n“BEST Design Week” je besplatni seminar dizajna i brendiranja koji se održao šesti put zaredom u Beogradu od 28. maja do 4. juna 2016. godine, u organizaciji Udruženja studenata tehnike Evrope – BEST Beograd u saradnji sa privatnim fakultetom Metropolitan. Tokom sedam dana trajanja seminara, studenti svih tehničko-tehnoloških i prirodno-matematičkih fakulteta Univerziteta u Beogradu imali su priliku da uz pomoć eminentnih predavača, steknu znanja iz oblasti brendiranja, ali i da savladaju rad u softverskim programima za dizajn.\nGlavne organizatore događaja možete pronaći na sledećem linku Organizatori 2016, kao i predavače na Predavači 2016.\nCilj seminara je da studentima omogući da kroz niz besplatnih treninga unaprede svoje veštine u ovoj oblasti koju prepoznajemo kao neophodnu komponentu modernog obrazovanja. Seminar sadrži teorijski deo, kroz koji se studenti upoznaju sa pojmovima brendiranja, kreiranja vizuelnog identiteta i dizajna, ali i praktični deo, koji se odnosi na rad u softverskim paketima za dizajn. Na taj način, seminar obuhvata oblast obrade fotografija i dizajn publikacija.\nDesign Basic – namenjen je studentima koji se nisu susretali sa dizajnom, a žele da nauče osnove dizajna kroz rad u programima Adobe Photoshop i Adobe Illustrator.\nDesign Advanced – Design Advanced je namenjen studentima koji imaju osnovno znanje iz oblasti dizajniranja, brendiranja i 3D modelovanja. Cilj radionice je da se usavrše postojeća znanja iz oblasti 3D modelovanja i dizajniranja. Učesnici izrađuju 3D model uz pomoć predavača, a potom se bira i pobednik najbolje urađenog modela.\nWeb Design – namenjen je studentima koji žele da se bave web design-om i web development-om. Kroz rad u timovima, studenti su imali prilike da uz pomoć predavača osmisle, dizajniraju i izrade funkcionalne web sajtove na željenu temu.\nPo završetku seminara, učesnici su dobili sertifikate koji su potpisali organizatori i predavači.\nNa ovaj način BEST Beograd želi da doprinese komplementarnom obrazovanju studenata i daljem razvoju njihove profesionalne karijere. Planiramo da seminar u godinama koje dolaze postane prepoznatljiv brend Udruženja studenata tehnike Evrope – BEST Beograd. Projekat su podržali Grad Beograd i Univerzitet u Beogradu.


Partizan protiv "rumunske Zvezde", pobeda za evropsku jesen | Transferi\nYou are here: Home Fudbalski Transferi Partizan protiv "rumunske Zvezde", pobeda za evropsku jesen\tMay 23, 2017 6:46 pm\nPartizan protiv "rumunske Zvezde", pobeda za evropsku jesen\nFudbaleri Partizana igraju protiv Steaue revanš meč trećeg kola kvalifikacija za Ligu šampiona. Srpski šampion ima povoljan rezultat iz prvog meča (1:1), a plasman u narednu fazu garantuje učešće u grupnoj fazi nekog od evropskih takmičenja.\nPrvi deo posla Partizan je obavio kako treba, sada je na redu onaj teži deo – materijalizacija stečenog u Bukureštu. Crno-beli dočekuju Steauu u revanšu trećeg kola kvalifikacija za Ligu šampiona, a poraz ne dolazi u obzir.\nIzabranici Zorana Milinkovića pokazali su u prvom meču (1:1) da su kvalitetniji rival. Malo sportske sreće, ali i umeća, nedostajalo je crno-belima da već posle utakmice u Bukureštu jednom nogom zakorače u baraž, ali taj posao se mora uraditi u Beogradu.\nPred sigurno ispunjenim tribinama stadiona i pred gotovo 30.000 vatrenih navijača padali su i jači protivnici od “rumunske Zvezde”, ali igrači Steaue sigurno se neće predati bez velike borbe.\nSvaka pobeda crno-belih, pa i remi bez golova, vode Partizan u baraž za Ligu šampiona, samo stepenicu do sna. Pa ipak, ako se i oklizne na toj stepenici, šampion Srbije će igrati ligaški deo Lige Evrope.\nUtakmica između Partizana i Steaue igra se u Beogradu od 20.30, uz direktan prenos na Prvom programu Radio-televizije Srbije.


Špirić: Potrebne dodatne konsultacije za smjenu Lučića\nZamjenik predsjedavajućeg Doma naroda Parlamentarne skupštine BiH Nikola Špirić izjavio je da danas nije bilo vrijeme da se ovaj dom izjašnjava o odluci predsjedavajućeg Savjeta ministara Zorana Tegeltije o smijeni ministra za ljudska prava i izbjeglice Miloša Lučića.\nIstičući da skidanje ove tačke sa dnevnog reda sjednice Doma naroda nema veze sa eventualnim imenovanjem Igora Radojičića na mjesto ministra za ljudska prava i izbjeglice u Savjetu ministara, Špirić je u izjavi novinarima rekao da je potrebno još konsultacija o Tegeltijinoj odluci za smjenu Lučića i da će nakon toga ovaj posao biti priveden kraju.\n"Samo je napravljena mala pauza da se ne izjašnjavamo i to je stvar svake političke partije. Da ćemo se izjašnjavati, sigurno hoćemo, kakvo će izjašnjenje biti - vidjećemo", konstatovao je Špirić.\nOn je ocijenio da su skidanju sa dnevnog reda ove tačke kumovale mnoge izjave koje bi da prave blokade i opstrukcije, što trenutno najmanje treba BiH.\n"Proceduru moramo završiti, tražimo još malo vremena", rekao je Špirić, ističući da delegatska inicijativa za smjenu zamjenika ministra civilnih poslova Siniše Ilića potpada pod drugu proceduru.\nKomentarišući danas usvojeni Plan prioriteta za parlamente u BiH za ubrzanje evropskih integracija, zamjenik predsjedavajućeg Doma naroda rekao je da saradnja parlamenata na različitim nivioima može da dodatno podstakne put BiH ka EU.\nOn je naveo da je u Mostaru održan okrugli sto na kojem su rukovodioci svih parlamenata u BiH uključenih u evropski put potpisali listu prioriteta.\n"To je stvaranje sinergije različitih nivoa vlasti da se postigne zajednička odgovornost i ubrza evropski put BiH", rekao je Špirić i konstatovao da od odgovornosti svih zavisi da li će do toga doći.\nKada je riječ o pregovorima BiH za novi aranžman sa MMF-om, Špirić je ocijenio da bi bilo dobro da sredstva ove međunarodne finansijske institucije budu prisutna u BiH u vrijeme globalne pandemije i ekonomske krize.\n- Podržavam pregovarače – entitetske ministre i predsjedavajućeg Savjeta ministara da uspješno sprovedu pregovore - rekao je Špirić.\nŠpirić je, navodeći da ne zna koji su konkretni uslovi MMF-a, pretpostavio da će neke od njih vlasti prihvatiti, a nešto, vjerovatno, neće.\nŠpirić: Članovi CIK-a zreli za ostavke, opozicija poražena i zloupotrebljena


Urugvaj legalizuje marihuanu - Ekologija e-magazin : Ekologija e-magazin\nUrugvaj legalizuje marihuanu\nZakonom je predviđeno da korisnicima marihuane bude dozvoljeno da gaje do šest tih biljaka ili da do marihuane dođu preko kluba uzgajivača ili da kupe do 40 grama u apoteci\nMONTEVIDEO – Urugvajski Donji dom parlamenta odobrio je kontroverzni zakon kojim se legalizuje marihuana, tako da bi prema tom zakonu vlada bila nadležna za proizvodnju i distribuciju marihuane.\nZakon, predstavljen u junu 2012. godine kao deo mera u borbi protiv nasilja, treba da bude sada razmotren u Senatu, prenele su svetske agencije.\nPoslanik Sebastijan Sabini ističe da se predloženim zakonom ne promoviše konzumiranje marihuane, već da se ono samo reguliše.\nZakonom je predviđeno da korisnicima marihuane bude dozvoljeno da gaje do šest tih biljaka ili da do marihuane dođu preko kluba uzgajivača ili da kupe do 40 grama u apoteci.\nDruga opcija bila bi, kako je istakao Sabini, da se korisnici marihuane ohrabre da je potraže na crnom tržištu i tamo možda dođu u kontakt sa supstancama štetnijim po zdravlje nego što je marihuana i koje izazivaju još veću zavisnost.\nPrema sadašnjem urugvajskom zakonu, posedovanje marihuane za ličnu upotrebu je dozvoljeno, ali je na sudijama da odluče koja se količina uklapa u tu definiciju.\nNext post Solarno selo kod Drvara\nPrevious post Kina napušta politiku jednog deteta?


Ambasador Rusije u Novom Sadu | TV KANAL 9 NOVI SAD\nNaslovna EMISIJE Ambasador Rusije u Novom Sadu\nAmbasador Rusije u Novom Sadu\nVIDEO K9: Dobri odnosi i saradnja Rusije i Srbije održavaju se i na lokalnom nivou, istaknuto je danas u razgovorima ambasadora Ruske Federacije u Srbiji i gradonačelnika Novog Sada.\nAmbasadora Ruske Federacije u Republici Srbiji Aleksandra Bocan-Harčenka primio je danas u Gradskoj kući gradonačelnik Novog Sada Miloš Vučević koji je zahvalio gostu na svim aktivnostima koje Rusija čini na polju smanjenja posledica pandemije, a posebno na pomoći u vidu vakcina.\nTokom razgovora je izraženo zadovoljstvo napretkom saradnje dve zemlje na svim poljima, od ekonomije do kulture, uz konstataciju da prijateljstvo dva naroda nikada nije bilo snažnije, što se odražava i na lokalni nivo, odnosno da benefite imaju i lokalne samouprave.\nU razgovorima je bilo reči i o perspektivama ekonomske saradnje, pogodnostima za investiranje u našem gradu, a sagovornici su se osvrnuli i na titulu koju će Novi Sad poneti naredne godine kao centar evropske kulture i, sa tim u vezi, na intenziviranje kulturne saradnje Novog Sada sa ruskim gradovima.\nPrethodni tekstMeđunarodni dan sestrinstva\nSledeći tekstŽenska mreža za “Nacionalni opstanak”


Srpska i Srbija zajedno u bici za odštetu - Opcija\nSrbija i Republika Srpska trebalo bi iduće godine zajedno da traže oštetu od zemalja koje su učestvovale u NATO agresiji nad njima, jer su tokom bombardovanja upotrebljavani i projektili sa osiromašenim uranijumom, koji su kontaminirali mnoge prostore i velikom broju ljudi prouzrokovali razna maligna oboljenja.\n– Reč je o kompleksnom procesu, tako da ćemo kada sumiramo sve odlučiti u kojem smeru će ići dalje istraživanje i na koji način treba tražiti oštetu od zemalja odgovornih za kontaminiranost na našim prostorima prilikom NATO agresije, te prouzrokovana oboljenja – poručio je Laketić.\n– Fokusiraćemo se da tražimo novac za sanaciju i lečenje ljudi. Srbija je bombardovana bez saglasnosti Ujedinjenih nacija, protivpravno, tako da je to najmanje što zaslužujemo. Države koje su učestvovale u agresiji dužne su nam odštetu, da bismo očistili i sanirali životnu sredinu, a posebno nam je potreban za lečenje ljudi, gde utvrdimo da je uzrok njihovih bolesti kontaminacija terena – naglasio je Laketić.\n– Smatramo da NATO bombardovanje Srbije i RS ni na koji način ne treba razdvajati, bez obzira na to što se desilo u različitim periodima – rekao je Kojić.\n– Spremni smo da zajedno tražimo odštetu, ali i da pokrenemo inicijativu za tužbu, međutim, prvo moramo formalno-pravno vidjeti kako Srpska može podnijeti tužbu kao RS, s obzirom na to da smo dio BiH – rekao je Kojić i dodao da sada čekaju inicijalni poziv komisije za dalje smjernice i djelovanja.\n– Na stotine radnika kragujevačke fabrike “Zastava” obolelo je od karcinoma pluća, jer su odmah nakon napada, bez posebne zaštitne opreme za biološke i hemijske katastrofe, istrčali da čiste ruševine fabrike gde se izlio piralen – naglašava Laketić.\n– Bio sam zgranut što je većina tih radnika imala medicinsku dokumentaciju sa karcinomom pluća, jer smo mislili da je piralen otišao u zemlju. Međutim, to je poluisparljiva supstanca i svi koji su tada čistili fabriku oboljeli su nakon četiri i više godina, jer su samo par meseci bili izloženi kontaminiranim mjestima – naveo je Laketić i dodao da sada upravo završavaju i analizu procenata nastanka malignih oboljenja kod lica koja su bila tada u direktnom kontaktu sa piralenom.


Tek što se stišala buka oko potencijalno opasnog supervulkana ispod Jeloustonske kaldere u Vajomingu i oživljavanja drevnog bolivijskog diva Uturunku koji se naduvao kao ogroman balon, geolozi su na Novom Zelandu otkrili novu zanimljivu pojavu.\nPored najaktivnijih novozelandskih vulkana otkrivene su komore magme. Vest ne bi bila značajna da se akumulacije otopljenih stena nalaze na svom uobičajenom mestu, direktno ispod postojećih vulkana. Međutim, one su raspoređene po neočekivanom obrascu, ne ispod, nego sa strane vulkana.\nSateliti poput sada već ugašenog Envisata Evropske svemirske agencije godinama su osmatrali kretanja pod zemljom u vulkanskoj zoni Taupo, oblasti gde je za poslednjih 1,6 milijardi godina bilo 25 masivnih erupcija. One su potpuno promenile reljef okruženja. Tokom prethodne godine ustanovljeno je da veći deo Taupa tone, što je i očekivano nakon izlivanja magme i pražnjenja podzemnih komora. Međutim, činilo se da se jedna oblast na severu i zapadu obale Zaliva Izobilja (Bay of Plenty) uzdiže. Timovi geologa su to u početku zanemarili, jer su bili koncentrisani na centralne vulkanske oblasti.\nKasnijom analizom i poređenjem sa snimcima iz 1950-tih, ustanovljeno je da se nivo zemljišta svake godine podizao za oko 5 milimetara sve do sredine 2000-tih, kada se rast povećao na 12 milimetara godišnje. Iako na prvi pogled ne deluje impresivno, proračuni pokazuju da je ovaj rast izazvalo razlivanje oko 9,000,000 m3 magme godišnje, količine koja je dovoljna da napuni 3,600 olimpijskih bazena. Procenjuje se da se komora nalazi na oko 10 km ispod površine zemljine kore.\nNaučnici nisu sigurni da li i kolika opasnost preti od ovih skrivenih skladišta magme, i ne mogu sa sigurnošću da kažu da li ona predstavljaju dodatnu pretnju za oko 100,000 stanovnika vulkanskog regiona Taupo. Za sada nije registrovana povišena vulkanska aktivnost u regionu, ali ni naučnici ne znaju šta nam priroda poručuje dok „kuva“ lavu pored naoko ugašenog vulkana.\nVulkani sa Novog Zelanda nisu prvi „zombi vulkani” na svetu. Prvi su primećeni u centralnim Andima, a proučavao ih je geofizičar sa Univerziteta Cornel, Metju Pričard, koji im je i dao sadašnji naziv „jer pokazuju znakove života iako su mrtvi”.\nTim geofizičara Jana Hamlinga, koji je otkrio ovu pojavu u Zalivu Izobilja, smatra da nas ne očekuje „najezda zombi vulkana”. Veruje da će veliki broj lokacija ovog prirodnog fenomena biti uskoro otkriven, ali ne zato što ubrzano nastaju, već zato što je sada dostupna tehnologija preciznih radarskih satelita koji izoštravaju pogled istraživača u praćenju kretanja tla.\nizvori: Scientific American, Science Mic, Nature


Telekom nije tražio povećanje cena – Nadlanu.com\nTelekom nije tražio povećanje cena\nObjavljeno 16. juna 2011. / 18:01:12\nRatel je objavio da je Telekomu Srbije odobreno da od 1. avgusta poveća cene pretplate i lokalnih poziva u fiksnoj telefoniji.\nKako se navodi na sajtu Ratela, Telekomu je odobreno da mesečnu telefonsku pretplatu za gradjane i firme poveća sa 388 na 430 dinara, bez poreza na dodatu vrednost, dok će cena telefoniranja u lokalnom saobraćaju biti oko 100 odsto veća zbog skraćenja trajanja impulsa.\nTelekom Srbija u saopštenju navodi da ta kompanija planom poslovanja za 2011. godinu nije predvidela povećanje cena, kao i nije trazila bilo kakvo povećanje cena u ovoj godini. “Naprotiv, Upravni odbor je sredinom aprila odbio predlog Ratela da razmotri novo povećanje cena i zatražio dodatno objašnjenje s tim u vezi od regulatorne agencije”, navodi se u saopštenju.\nU Telekomu su naveli da im je iz Ratela usmeno objašnjeno da su poskupljenja neižbezna radi obezbedjivanja uslova za rad i poslovanje stranih investitora koji su novi operatori fiksne telefonije, odnosno da liberalizacija tržista neižbezno dovodi do uspostavljanja ekonomskih cena.


Tači: Neću ići u Brisel jer Lajčak ne priznaje Kosovo - Sputnjik Srbija\n10:51 04.06.2020 Preuzmite kraći link\n„Nadam se koordinaciji sa Hotijem kao premijerom. Ispuniću svoju ustavnu i zakonsku ulogu, nije mi do sastanaka sa srpskim liderima. Stavio sam do znanja da neću ići na razgovor u Brisel, zato što je Lajčak dao do znanja da ne priznaje Kosovo i neću razgovarati tamo gde je reč o dijalogu između Prištine i Beograda“, rekao je Tači za T7 televiziju.\nOn je dodao da je bivša šefica diplomatije EU Federika Mogerini dala do znanja da je, „Kosovo nezavisna država“ i da se delegaciji nije obraćala sa Priština, preneo je Tanjug.\n„Lično sam rekao Lajčaku, uradićete dobar posao samo ako priznate Kosovo kao nezavisnu i suverenu državu, Kosovo prvo mora da dobije liberalizaciju viza, kako bi se vratilo poverenje u evropske institucije“, rekao je Tači.\nPrema njegovim rečima, Aljbin Kurti bi trebalo da podnese izveštaj novom premijeru Avdulahu Hotiju o onome o čemu je razgovarao tokom ova tri meseca sa Lajčakom i šefom evropske diplomatije Žozepom Boreljom.\nKosovo i Metohija, Kosovo, Miroslav Lajčak, Hašim Tači


Mesne zajednice: Projekti vredni 14 miliona\nPokrajinski sekretarijat za poljoprivredu, vodoprivredu i šumarstvo odobrio je oko 14 miliona dinara za realizaciju projekata za uređenje atarskih puteva i odvodnjavanje poljoprivrednog zemljišta, sa kojima su konkurisale sve mesne zajednice opštine Bečej. Ugovori između Sekretarijata i predstavnika mesnih zajednica potpisani su 23. novembra, a rok za realizaciju projekata je 1. decembar 2011. godine.\nMesna zajednica „Bratstvo jedinstvo“ (III MZ) je konkurisala sa projektom za uređenje atarskog puta.\n„U pitanju je atarski put iza Boldižarovog salaša koji izlazi na Topolski put, dužine 1.135 metara. Vrednost idejnog projekta za uređenje atarskog puta je 1,9 miliona dinara, a pokrajinski sekretarijat nam je odobrio 1,5 miliona dinara, tako da za realizaciju celokupnog projekta nedostaje oko 450.000 dinara. Nadam se da će nam lokalna samouprava pomoći i da će obezbediti sredstva koja nedostaju. Čim pokrajinski sekretarijat prebaci sredstva opštini, a ona je po ugovoru dužna da u roku od 24 časa ta sredstva prebaci na račun mesne zajednice, raspisaćemo tender za izvođača radova. Međutim, radovi će verovatno početi na proleće kad vremenski uslovi to budu dozvolili. Projektom je predviđeno da se na put stavi tucanik ili kamen. Pored toga, sada smo se kod istog sekretarijata prijavili na konkurs sa projektom za uređenje pijace u Novom selu, odnosno za drugu fazu kojom bi se preostali deo pijace stavio pod krov“, rekla je Žužana Šliter, sekretarka treće mesne zajednice.\nPrema informacijama dobijenih od Predraga Spasića, sekretara Mesne zajednice Radičević, pokrajinski sekretarijat je ovoj mesnoj zajednici odobrio dva miliona dinara za projekat odvodnjavanja poljoprivrednog zemljišta.\n„Tek kad se urade javne nabavke i vidimo kakve su ponude, znaćemo da kažemo koliko će moći da se uradi sa dva miliona dinara. Imamo postojeće kanale koje treba očistiti i onda eventualno prokopati nov“, rekao je Spasić.\nMesna zajednica Mileševo, rekao je njen sekretar Radomir Pećanac, konkurisala je sa dva projekta i oba su prihvaćena. Jedan projekat se odnosi na uređenje atarskih puteva, za koji je odobreno dva miliona dinara, koliko i za odvodnjavanje poljoprivrednog zemljišta.\n„Projektom je obuhvaćeno uređenje četiri atarska puta ukupne dužine 1.665 metara. Pošto svi ti atarski putevi izlaze na glavni put Bečej-Bačka Topola, predviđeno je uređenje zemljišta i nasipanje tucanikom po 100 metara svaki, u onom delu koji se naslanja na glavni put, da to bude otresište kada traktori izlaze iz njiva, da ne iznose blato na put zbog bezbednosti saobraćaja. Što se tiče odvodnjavanja poljoprivrednog zemljišta, tu smo predvideli iskopavanje jednog kanala dužine 700 metara, koji bi odveo vodu do velikog kanala za prijem viška vode. Realizacija projekata treba da se završi do 1. decembra 2011. godine, a predviđeno je da novac dobijemo u proleće sledeće godine, međutim, sve to zavisi od priliva sredstava u pokrajinski budžet, i to je navedeno u ugovoru. Projektnu dokumentaciju imamo, a kad dobijemo sredstva, opštinska komisija raspisuje tender, bira se najbolji izvođač sa kojim se potpisuje ugovor, zatim se potpisuje ugovor sa nadzornim organom i onda možemo da pristupimo radovima“, objasnio je Pećanac.\nMesna zajednica Bačko Gradište je takođe konkurisala sa dva projekta, ali, prema rečima Zoltana Petera, sekretara ove mesne zajednice, prihvaćen je samo projekat za odvodnjavanje poljoprivrednog zemljišta.\n„Prihvaćen je projekat za izmuljivanje kanala za navodnjavanje i odvodnjavanje G-2, dužine oko 5.350 metara. Celokupan iznos projekta je oko 1,9 miliona dinara, a od Sekretarijata nam je odobreno 1,5 miliona dinara. Razliku sredstava po projektu bi trebala da finansira opština od novca koji dobija za zakup državnog poljoprivrednog zemljišta“, rekao je sekretar Mesne zajednice Bačko Gradište.\nPrema rečima Edvina Karoljia, sekretara Mesne zajednice „Todor Dukin“ (II MZ), projekat za uređenje atarskog puta na potezu od fabrike „8. oktobar“ do Srbobranskog puta u dužini od 1.550 metara, koji bi bio posut tucanikom, vredan je 6 miliona dinara i njegovu realizaciju bi trebalo da finansira pokrajinski sekretarijat i lokalna samouprava (50:50 posto).\n„Na konkursu smo za ovaj projekat tražili tri miliona, a odobreno nam je 1,5 miliona dinara. Nadam se da će drugi deo obezbediti opština iz sredstava od izdavanja državnog poljoprivrednog zemljišta u zakup, jer je uređenje ovog puta u interesu poljoprivrednika, ali je važno i zbog bezbednosti u saobraćaju“, rekao je Karolji.\nSa dva projekta konkurisala je i Mesna zajednica Bačko Petrovo Selo. Sekretar mesne zajednice Zoltan Kiš je rekao da su za odvodnjavanje poljoprivrednog zemljišta odobrena sredstva u iznosu od 1,9 miliona dinara. U pitanju je čišćenje i iskopavanje kanala van naseljenog mesta u dužini od 2,5 kilometra, što će omogućiti odvođenje atmosferskih i podzemnih voda u postojeći kanal, da ne bi dolazilo do plavljenja ritske zemlje.\nI Mesna zajednica „Ivan Perišić“ je konkurisala sa projektom za uređenje atarskog puta dužine 980 metara. U pitanju je produžetak Sutjeske ulice do dolme u blizini „žute kuće“, čija je projektna vrednost 2,4 miliona dinara, međutim, Pokrajinski sekretarijat za poljoprivredu, vodoprivredu i šumarstvo nije odobrio sredstva za ove radove.\nViše iz ove kategorije « Da li će Bečej uskoro dobiti novu uličnu rasvetu? - Prezentacija o javnoj rasveti\tU utorak zaseda lokalni parlament: Legalizacija i budžetske pare »


Kakva su pravila, šta Srbiji treba za plasman na Olimpijske igre? - Sportske.net\nSutrašnja utakmica sa Izraelom imaće dvostruku važnost.\nNe samo što je duel sa Izraelcima odlučujući za plasman na Svetsko prvenstvo u Kini, nego će ishod ovog meča biti značajan i kada je u pitanju plasman na Olimpijske igre u Tokiju naredne godine.\nSam plasman na Svetsko prvenstvo omogućio bi ''Orlovima'' dodatnu priliku za plasman na Olimpijske igre, jer prema pravilima dve najbolje evropske selekcije sa Svetskog prvenstva u Kini izboriće direktan plasman na Olimpijske igre.\nZbog toga će biti izuzetno značajno da, naravno, sutra izborimo plasman na SP, a da onda u Kini nastupimo sa najjačim sastavom, kako bismo izborili plasman u samu završnicu Svetskog prvenstva i time se ujedno plasirali i na OI u Tokiju.\nU suprotnom, ako Srbija ne izbori plasman na Mundobasket, ili u Kini ne bude među dve najbolje evropske selekcije, onda će do plasmana na OI morati kroz dodatne kvalifikacije.\nS tim, da će, ako sutra ne savlada Izrael i ne plasira se na SP, morati da se nada specijalnoj pozivnici da uopšte učestvuje u tim kvalifikacijama. Evropskim selekcijama biće namenjene samo dve specijalne pozivnice, a jedna će gotovo sigurno biti rezervisana za aktuelnog prvaka Evrope, Sloveniju, koja nije uspela da se plasira na Svetsko prvenstvo.\nŠta u tom slučaju sledi, kakav je put kroz kvalifikacije do Olimpijskih igara?\nUkupno 24 ekipe sa svih kontinenata biće podeljene u četiri grupe sa po šest selekcija, a samo će pobednici tih grupa moći da se plasiraju na Olimpijske igre.\nDakle, ako sutra ne pobedimo i ne plasiramo se na SP, to će nam biti jedini mogući put ka Tokiju, a ako bude onako kako očekujemo i Srbija izbori plasman u Kinu, onda će imati i dodatnu priliku da se kroz plasman na Svetskom prvenstvu izbori i za put u Tokio.


U izgradnju kružnog toka u Vitkovićima bit će uloženo oko milion KM - Akta.ba\n09.07.2019. 07:35 / Izvor: Fena\nNa ulazu u goraždansko naselje Vitkovići u toku je realizacija projekta izgradnje kružnog toka. Projekat vrijedan oko milion konvertibilnih maraka finansira JP Ceste Federacije BiH, a izvođač radova je kompanija "Euroasfalt".\nŠef gradilišta Muradin Papić ističe da bi radovi koji su započeti u aprilu, trebali biti završeni do oktobra.\nNaglašava da bi izgradnja kružnog toka na ovoj dionici trebala osigurati bezbjednije i efikasnije odvijanje saobraćaja na magistralnom putu M 20.\n"Razlog izgradnje kružnog toka u Vitkovićima je nestandardno riješenje raskrsnice koja je prvobitno bila ovdje projektovana i koju je najčešće koristilo lokalno stanovništvo, i za magistralnu cestu M 20 Goražde – Foča. Međutim, došlo je do povećanja saobraćaja i stvaranja uskog grla, tako da je ovo postao najkritičniji dio magistralne ceste koji je stvarao gužve posebno u jutranjim i večernjim satima. Ovo novo projektovano riješenje će obezbijediti efikasniji i bezbjedniji saobraćaj, posebno kada su u pitanju teška teretna vozila koja skreću u industrijsku zonu Vitkovići", pojašnjava Papić.\nDodao je da će biti izgrađen klasični kružni tok sa jednom saobraćajnom trakom. To će biti, kazao je, klasični kružni tok, s tim što će imati mogućnost pothodnika ispod kružnog toka odnosno rondoa, tako da će stanovnicima Vitkovića, pješacima biti omogućeno da silaze niz stepenište i ispod kružnog toka da idu ka svom naselju.\n"Vrlo je zahtjevan posao s obzirom na to da je riječ o izgradnji četiri potporna armirano-betonska zida, pothodnika i samog rondoa sa spojevima prema industrijskoj zoni. Loši vremenski uslovi u ranijem periodu su malo usporili dinamiku ali nadam se da ćemo to nadoknaditi u narednom periodu i ispoštovati rokove", naglasio je šef gradilišta.\nPodizvođač na ovom projektu je goraždansko preduzeće "Okac". Na tom dijelu magistralnog puta M20 saobraćaj je regulisan privremenom signalizacijom, a saobraćaj se odvija jednom trakom naizmjenično.\nKompanija "Euroasfalt" u Goraždu uporedo radi i na drugim segmentima projekta modernizacije cestovnog sektora u FBiH, čiji je investitor JP Ceste FBiH.\nUz rekonstrukciju i izgradnju kružnog toka u Vitkovićima, projekat podrazumijeva i sanaciju kolovozne konstrukcije i pješačkih staza s rješenjem odvodnje na magistralnoj cesti M-20 na ulazu u Goražde, kao i rekonstrukciju pješačke staze Vitkovići - Baćci, sa rješenjm odvodnje.\nTakođer, radi se i na sanaciji i rekonstrukciji ulice Kulina bana u centru grada gdje je takođe predviđeno i rješenje odvodnje površinskih voda. Ukupna vrijednost projekta je oko četiri miliona KM.\nOkončanje radova na prevoju Karaula do kraja oktobra (Video)\nUlica Ferida Dizdarevića bb 73000 Goražde


jul 2020 - Media Pont\n30. jula 2020. 30. jula 2020. Vladimira Dorčova Valtnerova\nNa novosadskoj plaži Štrand u ponedeljak 27. jula počela je manifestacija ,,Pod krošnjama na Štrandu”.\n„Pod krošnjama na Štrandu“ se i uči, i zabavlja: intenzivan kurs mađarskog jezika/ Foto: Dávid Csilla\n,,Osmu godinu za redom realizujemo događaj koji promoviše medije na jezicima manjina, kulturu i jezike manjinskih zajednica koje žive u Vojvodini. Negovanje interkulturnog i multikulturnog dijaloga je glavni cilj ovog događaja. Realizacijom ovog događaja deci i mladima približavamo jezike i kulturu manjinskih zajednica, kako bismo ih ohrabrili da se u osnovnim školama lakše odluče da pohađaju fakultativnu nastavu manjinskih jezika, odnosno, da kao srednjoškolci koji vole da uče, kvalitetno provedu vreme tokom raspusta u okviru institucije kulture što Gradska biblioteka svakako jeste. Gradska biblioteka u Novom Sadu ogranak na Štrandu pruža našim sugrađanima mogućnost da letnje dane provode uz knjigu, a takođe je na raspolaganju dnevna štampa, kao i štampa na jezicima manjina” poručuju organizatori.\nMakedonski jezik je u fokusu ove nedelje / Foto: Dávid Csilla


U holu Tehničke škole “Jovan Žujović”, treću godinu za redom, učenici elektrotehničkog, mašinskog, hemijskog i mehatro- ničkog smera ove škole organizovali su Mali festival nauke. Na ovaj način učenici u saradnji sa svojim profesorima, želeli su da predstave svoju školu učenicima sedmog i osmog razreda.\nElektrotehničari su posetiocima pokazali makete lifta sa tri sprata i elektrotermičkih uredjaja u domaćinstvu, prikaz proizvo- dnje i prenosa električne energije, računarske komponente, eksperimentalnu ploču sa mikrokontrolerom kao i maketu bro- jača sa sedmosegmentnim displejom. Uz nadzor profesora osnovci su imali priliku da koriste uređaje za merenje i praćenje pojava u elektrotehnici.\nIz oblasti mehatronike izložena je pneumatska tabla sa dva programabilna logička kontrolera, od kojih jedan simulira regula- ciju parkinga, a drugi upravlja radom pneumatskih komponenata uz pomoć senzora. Takođe izložen je i jedan programirani robot, koji je bio posebno interesantan za osnovce.\nU oblasti mašinstva učenici su demonstrirali rad upravljačkog i kočionog sistema motornog vozila, kao i rad menjača i motora sa unutrašnjim sagorevanjem.\nPosetioci su se upoznali sa mernim instrumentima, a zainteresovani su mogli da mere dužinu, uglove, nivo buke, jačinu svet- losti, temperaturu, broj obrtaja. Posebnu pažnju su izazvali izloženi proizvodi iz oblasti bravarije, koje su u okviru polaganja završnog ispita izradili učenici ove škole.\nBudući tehničari za industrijsku farmaceutsku tehnologiju su demonstirali su oglede na spektrofotometru, kolorimetru, refraktometru, polarimetru, spektro- skopu i konduktometru. Prikazan je rad galvanskog elementa, elektrolitičke će- lije i merenje pH vrednosti, kao i ogledi: titracija, reakcija natrijuma sa vodom, upotreba indikatora, spaljivanje smeše cinka i sumpora, bojenje plamena, spa- ljivanje sumpora (kisele kiše), “slonova pasta” i destilacija vodenom parom – dobijanje eteričnih ulja.


Zbog jednog trenutka nepažnje, Kejt oktila celom svetu sa kim se dopisuje\nFoto: Instagram printscreen/ kensingtonroyal\nNa snimanju jedne emisije u kojoj vojvotkinja od Kembridža priča o važnosti ranog detinjstva, objavljen je snimak princa Vilijama i Kejt Midlton.\nVojvotkinja je u jednom trenutku slučajno okrenula kameru kako bi pokazala da odgovara na pitanja deci u ključnim godinama. U videu se zahvalila velikom broju pratilaca na društvenim mrežama koji su poslali pitanja "sa prelepim emotikonima u prilogu", kako ističe, pre nego što je otkrila i svoje najčešće korišćene emotikone.\nIzgleda da princeza najčešće koristi onaj koji pokazuje dve devojke koje se drže za ruke, što se obično koristi za simbol prijateljstva, dok se, vrlo neočekivano, simbol ananasa nalazio na drugom mestu, iako mnogi ne znaju šta zapravo taj simbol u kraljevstvu predstavlja.\nIpak, najveće iznenađenje je emotikon koji psuje, kao i simbol ljubičastog vanzemaljca.\nKejt Midlton otkrila kako se dopisuje sa porodicom\nOve emotikone najčešće koristi Kejt Midlton


N1info\t31.03.2019 20:28\nNa radove koji bi trebalo da počnu sutra u centru Beograda i pretvaranje više ulica u pešačke zone - ne pristaje opozicija, ali ni deo građana koji živi u centralnim prestoničkim ulicama. Zbog toga su aktivisti Saveza za Srbiju organizovali akciju i na nekoliko sati blokirali Kolarčevu ulicu i to džakovima sa solju.\nIz redova SZS-a podneli su i krivične prijave zbog projekta izmeštanja centra grada, ali je krivične prijave zbog današnje blokade saobraćaja najavio i zamenik gradonačelnika Beograda, Goran Vesić. Zbog najavljenih izmena - buni se i struka.\nViše desetina džakova sa solju za puteve i blokada saobraćaja u centru Beograda, aktivisti Saveza za Srbiju su na taj način u Kolarčevoj ulici demonstrirali kako će od sutra funkcionisati saobraćaj u prestonici.\nBeograđanima su, kako kaže predsednik opštine Stari grad Marko Bastać, želeli da pokažu šta sledi kada zbog početka druge faze radova na Trgu Republike, centar zatvore, a Kolarčeva bude u potpunosti van funkcije za svaki vid saobraćaja.\nOn poziva gradske oce da sa planovima stanu, u suprotnom najavljuje da će fizički sprečiti mašine.\n"Ovo je blokada upozorenja, svima je već poznato da večiti zamenik Vesić Goran prevazilazi samog sebe u besmislenim projektima koji uništavaju grad Beograd. Mi ćemo kao i na Kalemegdanu fizički sprečiti mehanizaciju i nećemo im dozvoliti da nastave dalje radove. Ovo je naš grad, nije njihova naseobina i mi ne dozvoljavamo da se Beograd uništava", rekao je Bastać.\nI tokom akcije i van nje - iz szs-a pozivaju gradsku vlast da organizuje referendum na kom bi se građani izjasnili o ideji "izmeštanja centra Beograda".\nPoslanik Demokratske stranke, Balša Božović smatra da je referendum neophodan zbog interesa građana, ali i dodaje da je u pozadini planova čelnika grada, kako kaže, isključivo interes privatnih investitora.\n"Tražimo od nadležnih vlasti referendum za područje centralnih mesnih zajednica u Beogradu, na opštini Stari grad, koje su pogođene rekonstrukcijama ulica, njihovom zatvaranju za saobraćaj i preseljavanju centra grada u Beograd na vodi. Ako vlast ignoriše referendum i ako je ne zanima kako građani žele da žive, onda će se borba preseliti sa institucija na ulicu", poručuje Božović.\nZbog potpisivanja projekta kojim se odobravaju najavljeni radova i više ulica pretvara u pešačku zonu, Božović je podneo i krivične prijave protiv građevinskog inženjera Olge Perin, zamenika načelnika građevinske uprave Miloša Vulovića i drugih NN lica kao saizvršitelja.\nMeđutim, krivične prijave podnosi i zamenik gradonačelnika Beograda Goran Vesić.\n"Grad Beograd, odnosno Sekretarijat za saobraćaj podneće krivične prijave upravo protiv onih ljudi koji su danas zaustavljali saobraćaj. To su i Nikola Jovanović i Marko Bastać i ostali koji su danas organizovali teror nad građanima Beograda. Mislim da je odavno mesto njima da na sudu objasne zašto ovo rade jer kada se neko ponaša kao huligan, kada neko uništava grad, kada neko sprečava normalno funkcionisanje grada - onda treba da odgovara u skladu sa zakonom", kaže Vesić.\nNo, osim političara, buni se i struka. Na tribini koju je organizovala Građanska inicijativa "Pešaci nisu maratonci", istoričarka umetnosti Irena Subotić poručila je da su "predugo ćutali", te da su izmene koje slede centru grada devastiranje srpske metropole i uništavanje duha Beograda.\n"Ono što se sada dešava u samom centru je pravi atak na građane i na sve nas! Ono što se radi - radi se u ime nekog imaginarnog turizma, u ime nekih imaginarnih para koje treba da dođu, a ne misli se kako se može ovde kretati, disati, kako se može gledati to što se sada dešava? To je sve jedno duboko unakažavanje grada koje ne može da trpi više promene, mi smo - ja mislim - i predugo ćutali", rekla je ona.\nA kakve sve izmene čekaju Beograđane od sutra? Sve do 15. juna za saobraćaj će biti zatvoren deo ka Trgu republike - Kolarčeva ulica od Palate Albanija, Makedonska od Dečanske, kao i Francuska i Vase Čarapića od Dositejeve. Predviđene su i brojne izmene u gradskom saobraćaju.\nTrole će večeras odvoziti svoj poslednji pun krug, jer od sutra idu skraćeno do Slavije, dok će autobusi ići samo do privremene okretnice kod Palate Albanija.


Osigurano više od 14 miliona eura za tretman otpadnih voda u Gradišci – Energetika.ba\nNjemačka razvojna banka (KfW) i Švicarska razvojna agencija (SECO) osigurale su više od 14 miliona eura grant sredstava kojima će biti finansirano rje\nNjemačka razvojna banka (KfW) i Švicarska razvojna agencija (SECO) osigurale su više od 14 miliona eura grant sredstava kojima će biti finansirano rješenje pitanja prikupljanja i tretmana otpadnih voda u Gradišci.\nOvjerili su to danas svojim potpisima u Sarajevu ministar finansija i trezora Bosne i Hercegovine Vjekoslav Bevanda, ministrica finansija Republike Srpske Zora Vidović, gradonačelnik Gradiške Zoran Adžić i projekt menadžer KfW-a Stephan Raabe.\nKako je istaknuto nakon potpisivanja, ugovore će implementirati KfW, agencija s kojom, kazao je Bevanda, postoji dugogodišnja saradnja, napominjući da su u fokusu njihove pažnje društveno korisni projekti.\nDržavni ministar izrazio je zadovoljstvo jer postoji sve više ugovora o grantu i oni su posebno korisni za lokalne zajednice i projekte koji se odnose na život običnog čovjeka i njihove svakodnevne potrebe.\nMinistrica Vidović najavila je da će projekt biti zasigurno uspješno realiziran na području općine Gradiška što će doprinijeti boljem životu ljudi u cijeloj regiji, a ne samo u općini gdje se projekt implementira.\nNapomenula je da Republika Srpska s KfW-om ima odrađene projekte u okviru preduzeća Elektroprivreda, a do kraja ove godine trebao bi biti potpisan i sporazum o energetskoj efikasnosti što će biti velika pomoć RS-u i mjestima gdje će se implementirati.\nProjekt menadžer KfW-a Stephan Raabe pojasnio je da s trenutačnim portfolijom od 12 projekata vrijednosti 418 miliona eura dodajući još 52 miliona eura od drugih donora, finansijska saradnja koju implementira KfW čini Njemačku najvećim bilateralnim donatorom u BiH.\nKada je u pitanju projekt u Gradišci, Raabe naglašava da nakon projekata prečišćavanja otpadnih voda provedenih u Bihaću i Zenici, ovaj projekt u Gradišci još jedan je korak ka uvođenju modernog sistema prečišćavanja otpadnih voda koji je u skladu s evropskim standardima.\nKako je istaknuto danas 22.000 građana Gradiške bit će direktni korisnici projekta kojima će biti osigurano bolje i zdravije životno okruženje u gradu, a projekt doprinosi i ostvarivanju ciljeva održivog razvoja Ujedinjenih nacija koji se odnose se na čistu vodu i sanitarne uvjete te očuvanje klime.\nOvim projektorom, potvrdio je gradonačelnik Gradiške Zoran Adžić, građani će dobiti uređen sistem za prikupljanje otpadnih voda i njihovo prečišćavanje koji će ujedno doprinijeti i zaštiti životne sredine i vodoizvorišta koje služi za snabdijevanje vodom cijelog prostora Gradiške.\nSredstva će biti utrošena za rekonstrukciju primarnog kanalizacionog voda, njegovu dogradnju, izgradnju gradskog pročistača te izgradnju 30 kilometara sekundarne kanalizacione mreže.\nUgovore o grantu potrebno je da ratificira Parlamentarna skupština Bosne i Hercegovine, zbog čega je izražena nada da će se to i dogoditi ubrzo kako bi implementacija projekta počela što prije i završila se u naredne tri godine koliko je i predviđeno za realizaciju.


RTS :: Ugovoreni krediti za auto-put Preljina-Požega i brzu prugu do Subotice\nEkonomija Ugovoreni krediti za auto-put Preljina-Požega i brzu prugu do Subotice\nčetvrtak, 25. apr 2019, 11:18 -> 11:29\nUgovori o finansiranju izgradnje auto-puta Preljina-Požega na Koridoru 11, i modernizacije i rekonstrukcije deonice pruge Beograd-Budimpešta od Novog Sada do Subotice, potpisani su u Pekingu.\nUgovore o kreditu za izgradnju auto-puta Preljina-Požega i za modernizaciju i rekonstrukciju pruge od Novog Sada do Subotice, sa kineskom "Eksim" bankom potpisao je ministar finansija Siniša Mali, a prisustvovali su predsednici Srbije i Kine, Aleksandar Vučić i Si Đinping.\nPotpredsednica Vlade i ministarka građevinarstva, saobraćaja i infrastrukture Zorana Mihajlović, navela je da je deonica Novi Sad-Subotica treća deonica brze pruge Beograd-Budimpešta na teritoriji Srbije, duga 108,2 kilometra, saopštilo je Ministarstvo.\n"Za ovu deonicu je najvećim delom pripremljena tehnička dokumentacija, a očekujemo da krajem godine počnu radovi, koji će trajati oko dve i po godine", najavila je Mihajlovićeva, koja boravi u zvaničnoj poseti Kini, kao deo državne delegacije koju predvodi predsednik Vučić.\nPodsetila je da je za izgradnju te deonice prošle godine potpisan komercijalni ugovor sa konzorcijumom kineskih kompanija "Čajna komjunikejšens end konstrakšen kompani" i "Čajna rejlvej internešenel", vredan 1,16 milijardi dolara.\nStiču se uslovi za početak izgradnje auto-puta od Požege do Preljine\nDeonica auto-puta Preljina-Požega duga je 30,9 kilometara, a vrednost radova, koje će izvoditi kineska kompanija "Čajna komjunikejšens end konstrakšen kompani", je 450 miliona evra.\nMinistarka je navela da su na toj deonici u toku pripremni radovi, država je završila eksproprijaciju, spremila tehničku dokumentaciju, a prave se kampovi u blizini Lučana.\n"Potpisivanjem finansijskog ugovora stiču se uslovi da započnu radovi na izgradnji", istakla je Mihajlovićeva.\nPočetkom leta, kako je najavila, biće puštena u saobraćaj deonica od Obrenovca do Preljine, dužine 103 kilometra, do kraja godine završavava se i deonica Surčin-Obrenovac, a paralelno se kreće u izgradnju nastavka tog auto-puta, od Čačka do Požege.\nNaglasila je da je auto-put važan ne samo za brži razvoj Zapadne Srbije i povezivanje tog kraja sa Beogradom, nego i za povezivanje Srbije sa regionom.\n"Kod Požege će se ukrštati auto-put Beograd-Sarajevo i Koridor 11 ka Crnoj Gori, a kod Čačka, preko Moravskog koridora, biće povezan Koridor 11 sa Koridorom 10", navela je Mihajlovićeva.\nU prisustvu dva predsednika je potpisan Plan bilateralne saradnje između Vlade Srbije i Vlade Kine u okviru inicijative "Pojas i put".\nPlan, između ostalog, podrazumeva dalje unapređenje saradnje u oblasti izgradnje infrastrukture, uključujući puteve, železnicu, aerodrome, unutrašnje vodne puteve, intermodalni transport i upravljanje bezbednošću saobraćaja.\nSporazum koji omogućava bespovratnu pomoć Kine\nPotpredsednica Vlade potpisala je i Sporazum o privredno-tehničkoj saradnji između Vlade Srbije i Vlade NR Kine.\nSporazum koji je Mihajlovićeva potpisala omogućiće da Vlada NR Kine pruži bespovratnu pomoć Vladi Republike Srbije za sprovođenje projekata dogovorenih između dveju vlada.\nMihajlovićeva je učestvovala i na današnjem sastanku sa Vangom Huningom, članom Stalnog komiteta Politbiroa CK KP Kine, članom sekretarijata Centralnog komiteta Kine i direktorom Kancelarije za istraživanja politike CK KP Kine.\nMinistarka će danas govoriti i na tematskom panelu "Infrastrukturno povezivanje", koji se održava u okviru Drugog foruma "Pojas i put" u Pekingu.


Još uvijek se čeka uklanjanje preostalih hemikalija iz napuštene fabrike u Kotorskom - Antikorupcija\nJoš uvijek se čeka uklanjanje preostalih hemikalija iz napuštene fabrike u Kotorskom\nU BiH ništa ne može bez komplikacija i razvlačenja.\nHeksan je prije dva mjeseca definitivno uklonjen iz Kotorskog, ali stanovnicima ovog i susjednih dobojskih naselja još uvijek prijeti opasnost od preostalih opasnih hemikalija korištenih u procesu proizvodnje jestivog ulja u napuštenoj fabrici „BIOIL“.\nPodsjećamo, turski investitori su, nenadano, krajem 2018. godine, napustili Kotorsko i BiH, a iza sebe su ostavili heksan, sumpornu kiselinu, natrijum hidroksid, fosfornu kiselinu i aktivnu zemlju u prahu, koja takođe spada u opasne materije. „Ziraat Bank“ iz Sarajeva je angažovala zaštitarsku agenciju kako bi obezbijedila od otuđivanja imovinu i mašine na koje imaju hipoteku. U prvi mah su se odricali vlasništva na hemikalijama, sa tvrdnjama da nisu stavili hipoteku i nad njima, kako bi obezbijedili garanciju za vraćanje datih kredita investitoru iz Turske grupaciji ILA (Illa group). No, nakon traženja Kotorana da se uklone opasne materije iz naselja, Inspektorat RS je intervenisao i postignut je dogovor sa bankom da oni finansiraju njihovo izmještanje.\nU prvom dijelu tog posla činilo se da je uklonjena većina hemikalija osim heksana, koga je trebalo transportovati van granica BiH, jer nema licenciranih domaćih firmi za uništavanje te vrste hemikalija.\nDvadesetdrugog juna iz rezervora i fabričkog sistema izvučeno je ukupno 45,26 tona heksana i izvezeno u Njmačku, ali se nedugo potom ispostavilo da su ipak u sistemu u crijevima ostale neutvrđene količine sumporne kiseline i manje količine žive sode.\nIz lukavačke firme „Kemeko“, koji je bila nosilac aktivnosti izmještanja „heksana“ iz bivše fabrike „BIOIL“ u Kotorskom kod Doboja, su potvrdili da je posao izmještanja heksana okončan, te da su neposredno po istakanju izvršili ispiranje sistema i ventila. Ali, u međuvremenu je došlo do oslobađanja preostalih hemikalija zaostalih u sistemu, odnosno crijevima i nagrizanja ventila.\n„Znamo da su neki ventili usljed djelovanja tih hemikalija procurili i da je potrebna hitna reakcija i sanacija stanja. Na sreću, neće trebati izgleda da se i preostali otpad transportuje izvan BiH, kao što je to moralo biti urađeno sa heksanom“, bile su prve informacije dobijene iz neformalne grupe građana „Uklanjanje heksana iz Kotorskog“, koji nisu prestali sa „opsadom“ fabrike ni nakon 22. juna i po dogovoru gotovo da su u stanju dežurstva u blizini fabrike.\nPrema poslednjim informacijama, banka iz Sarajeva zatražila je ponudu od specijalizirane firme za privremeno skladištenje, trajno zbrinjavanje ili uklanjenje opasnog otpada „Kemokop“ d.o.o., čije sjedište je u Dugom selu kod Zagreba, a ima podružnice i u Modriči i Tuzli. Koje iza sebe imaju nekoliko realizovanih zahtjevnih ugovora, poput neutralisanja otpadnih ulja iz modričke Rafinerije ulja, preuzimanje i zbrinjavanje hemijskog i farmaceutskog otpada iz bolnica u Banjaluci i Tuzli i drugih.\n„Sredinom jula smo dali tu ponudu i još nismo dobili odgovor iz Sarajeva. Još ne znamo na što ćemo sve naići kada krenemo u posao čišćenja kompletnih instalacija i sistema, a prema prvim procjenama dio će trebati izmjestiti za uništavanje izvan granica BiH, a dio ćemo u našoj režiji“, informacije su koje je grupa dobila iz modričke podružnice „Kemokop“-a.\nBilo kako bilo, građanima iz Kotorskog i susjednih naselja je stalo da se ovaj posao što prije obavi i ukoliko do toga ne dođe najavljuju da će ponovo zahjevati intervenciju nadležnih, konkretno Protivožarne inspekcije Inspektorata RS, a u krajnjem slučaju i podnijeti krivičnu prijavu za ugrožavanje zdravlja ljudi.


► Niški komunalci podižu kredit od 1,3 miliona evra za novu mehanizaciju\nVeće grada Niša dalo je saglasnost Javnom komunalnom preduzeću "Mediana" da podigne kredit od 1,3 miliona evra, odnosno 150 miliona dinara za nabavku pet auto-smećara, isto toliko kamiona kipera i četiri auto-čistilice.\nDirektor tog preduzeća Dragoslav Pavlović rekao je da će investicioni kredit za nabavku nove mehanizacije biti otplaćen za tri godine i to parama koje će gradu uplaćivati "Mediana" na osnovu izmirenja starog duga.\n"Grad duguje 'Mediani' nešto više od 400 miliona dinara. Sporazumom koji smo zaključili početkom godine predviđeno je da grad taj dug isplati u roku od pet godina, u jednakim godišnjim iznosima. Taj novac delom će biti iskorišćen za otplatu investicionog kredita", rekao je Pavlović.\nOn je kazao da će nabavka novih kamiona i auto-čistilica omogućiti "Mediani" da unapredi svoje usluge, ali i da smanjiti troškove održavanja postojećeg voznog parka koji sada godišnje iznose 80 miliona dinara.\n"Održavanje svake ponaosob auto-čistilice godišnje iznosi od dva do četiri miliona. Nedavno smo popravku jedne auto čistilice platili 520.000 dinara. Troškovi njihovog održavanja su ogromni jer im je prosečna starost 12 godina, a njihov radni vek se kreće od sedam do osam godina", istakao je Pavlović.\nPrema njegovim rečima, nabavka tri velike i jedne male auto-čistilice, omogućiće "Mediani" da rashoduje stare čistilice i da poveća teritoriju grada koju čisti.\nPavlović je ukazao da će nabavkom novih auto-smećara biti zamenjeni stari koji su stari 25 i 30 godina, kao i da novi kiperi znače više kamiona na niškim ulicama koji tokom zime čiste sneg, jer ih "Mediana" sada ima samo pet.


FoNet portal :: Pretraga / tagId=34080\nTag: PORUKA, Pogodaka: 53\nBiće dovoljno hrane i benzina\nPredsednik Srbije Aleksandar Vučić izjavio je danas da će biti dovoljno hrane, benzina i svega što je potrebno i poručio da Srbija nije ni u kakvom ratu, niti će biti, kao i da će sačuvati mir i stabilnost.\nPoslanici Evropskog parlamenta će putem rezolucije o Ukrajini, koja će biti izglasana danas posle podne, poručiti Srbiji da će odluka zvaničnog Beograda da ne uvede sankcije Rusiji uticati na proces pristupnih pregovora sa Evropskom unijom (EU), preneo je Radio Slobodna Evropa.\nOrban osudio Rusiju\nPlakati protiv Putina\nPlakati sa porukom "Putin - ubica" na ulicama Sofije.\nVojne akcije i haos\nKina je preporučila svojim državljanima u Ukrajini da ne izlaze na ulicu, zbog vojnih akcija i haosa, ali nije pomenula ruske snage koje su danas napale Ukrajinu.\nVirus antiromske politike\nIzjave lidera političkih partija u kojima za sinonim kiča koriste Marinkovu baru predstavljaju veliku neodgovornost prema građanima, ali i veliku uvredu za stanovnike Marinkove Bare, u kojoj pretežno žive Romi i Romkinje, poručuje danas građanski pokret Opre Roma Srbija.